Kedah jumpa JDT suku akhir Piala Malaysia
Oleh MUHAMMAD ZUHAILY BADLISHAH

9 November 2021, 11:07 pm
KUALA LUMPUR – Naib juara Liga Super, Kedah Darul Aman FC memilih laluan sukar apabila bakal membuat perhitungan dengan juara bertahan, Johor Darul Ta’zim (JDT) di suku akhir Piala Malaysia pada 14 November ini.
Ia selepas Kedah tewas 0-2 kepada Melaka United pada aksi terakhir Kumpulan C di Stadium Hang Jebat sebentar tadi.
Keputusan itu menyaksikan Helang Merah terpaksa akur mara ke suku akhir sebagai naib juara dengan 12 mata, ketinggalan empat mata di belakang Melaka yang langsung tidak tewas dalam enam perlawanan Kumpulan C.
Dalam aksi sebentar tadi, Melaka yang dikendalikan Zainal Abidin Hassan berjaya membuka tirai jaringan menerusi pemain berdarah campuran Jerman-Filipina, Manuel Ott pada minit ke-24.
Ia berpunca daripada larian solo penyerang import Melaka, Sony Norde dan melakukan rembatan yang ditepis keluar penjaga gol Kedah, Ifwat Akmal sebelum Ott membuat percubaan susulan.
Kapten Kedah, Baddrol Bakhtiar mempunyai peluang terbaik untuk mengikat kedudukan, namun percubaan jarak jauhnya hanya singgah di palang gol pada awal babak kedua.

Aksi selepas itu lebih banyak dikuasi Kedah apabila kali ini giliran Kpah Sherman pula melakukan percubaan menerusi sepakan gunting tetapi masih gagal menewaskan penjaga gol Melaka, Khairul Fahmi Che Mat.
Kedah bernasib baik gawang mereka tidak dibolosi buat kali kedua dalam aksi itu disebabkan kesilapan Ifwat ketika menumbuk keluar sepakan percuma pemain sayap Melaka, S. Kumaahran pada minit ke-78.
Walaupun Kedah banyak melancarkan serangan tetapi kredit harus diberikan kepada Melaka yang bermain lebih tersusun dengan beberapa serangan balas pantas berbahaya melalui kelincahan larian Norde.
Hasrat Kedah untuk bangkit dalam perlawanan itu tidak kesampaian apabila Giovane Gomes memanfaatkan hantaran lambung daripada Adriano Narcizo untuk menanduk masuk gol kedua Melaka pada minit ke-88.
Kemenangan itu menyaksikan hasrat Melaka mahu mengelak bertemu JDT di suku akhir tercapai dan bakal menentang pasukan tempat kedua Kumpulan D, Sabah yang menyambar slot terakhir selepas menang 1-0 ke atas Petaling Jaya City. – K! ONLINE


JDT ‘ratah’ Kelantan FC 4-0
Oleh YATIMIN ABDULLAH

9 November 2021, 11:19 pm
KOTA BHARU – Johor Darul Ta’zim (JDT) menutup saingan Kumpulan D, Piala Malaysia 2021 dengan penuh bergaya apabila menewaskan Kelantan FC 4-0 di Stadium Sultan Muhammad IV, di sini sebentar tadi.
Kemenangan itu menyaksikan JDT menang kesemua enam perlawanan peringkat kumpulan manakala skuad The Red Warriors (TRW) kekal di tangga tercorot saingan piala berprestij itu musim ini.
Kelantan FC yang turun tanpa sebarang tekanan berjaya mengekang segenap asakan JDT sekali gus menyaksikan anak-anak buah Benjamin Mora gagal merobek benteng pertahanan tuan rumah sepanjang babak pertama.
Bersambung separuh masa kedua, penyerang JDT, Muhammad Syafiq Ahmad meletakkan pasukannya di hadapan apabila meledak jaringan pembukaan pada minit ke-48 menerusi rembatan kencang yang gagal diselamatkan oleh penjaga gol Kelantan FC, Mohamad Faridzuen Kamarudin.
Pemain tengah JDT, Leandro Velazquez membuatkan skuad TRW terlopong apabila menjaringkan gol kedua menerusi sepakan penalti pada minit ke-59.
Dua minit berselang, JDT terus berpesta apabila pemain naturalisasi, Guilherme de Paula menjaringkan gol ketiga selepas melakukan rembatan deras di hadapan gawang Kelantan FC.

JDT dilihat terus mendominasi perlawanan apabila menambah derita tuan rumah selepas memperoleh jaringan keempat menerusi Shahrul Saad pada minit ke-90 perlawanan.
Kemenangan itu mengesahkan kedudukan JDT sebagai juara Kumpulan D dan akan bertemu dengan Kedah Darul Aman FC pada aksi suku akhir Piala Malaysia nanti. -K! ONLINE


Selepas dua anak baru tahu ibu ayah tak pernah bernikah
Oleh NUR HUDA MUSA

9 November 2021, 9:22 pm
PETALING JAYA – Seorang wanita terkedu apabila mengetahui ibu dan bapanya tidak pernah bernikah secara sah dan memalsukan sijil pernikahan.
Peguam Syarie dan Konsultan Perundangan Islam, Fahmi Ramli melalui satu hantaran di laman Facebooknya berkata, kisah itu terjadi ke atas seorang wanita yang masih muda dan telah berkahwin serta dikurniakan dengan dua orang cahaya mata.
“Asalnya, perkahwinannya bahagia namun bertukar duka setelah berlaku kejutan besar terhadap rahsia yang disimpan oleh ibunya. Ibu dan ayah ada pertelingkahan hingga duduk berasingan. Pertelingkahan mereka telah terdedah satu isu yang dia dan dua adik beradiknya yang lain tidak ketahui.
“Emaknya memberitahu kepadanya yang dia dan bapanya tidak pernah bernikah selama ini. Ayahnya telah memalsukan Sijil Nikah dan berpura-pura kononnya berkahwin secara kampung,” katanya.
Keadaan menjadi lebih teruk apabila ayahnya telah menjadi wali kepada perkahwinannya.
“Akhirnya, kini rumahtangga dia retak kerana suaminya berasa marah dan tertipu dengan keadaan yang terjadi. Tambahan pula perkara ini terjadi setelah mereka telah ada dua orang anak. Itu belum kira dengan kakaknya yang terlebih dahulu kahwin sebelumnya.

“Dia tersangatlah buntu kerana suaminya menyuruhnya untuk failkan cerai. Namun, dia bingung apakah itu jalan sebenar?,” katanya.
Beliau berkata, disebabkan perkahwinan ibu dan ayahnya yang dijalankan secara ‘Nikah Kampung’ tersebut tidak didaftarkan, wanita itu boleh dianggap sebagai anak tak sah taraf.
Katanya sepatutnya, si ayah atau ibunya perlu membuat pengesahan nikah di Mahkamah Syariah untuk menentukan sama ada perkahwinannya sah atau tidak mengikut hukum syarak.
“Sekiranya pernikahan kampung atau kita sebut sebagai Nikah Sindiket ini sah ikut syarak, maka dia boleh dianggap sebagai anak sah taraf. Itupun kalau berlaku nikah dan disahkan oleh Mahkamah.
“Namun, jika tidak, wanita itu serta adik beradik yang lain, dikira sebagai anak tak sah taraf. Bagi status perkahwinannya pula, disebabkan dia adalah anak tak sah taraf, maka sepatutnya perkahwinannya perlu dilakukan dengan menggunakan Wali Hakim. Iaitu dia perlu membuat permohonan wali hakim di Mahkamah Syariah.
“Namun, disebabkan berlaku khilaf iaitu dia tidak mengetahui tentang status dirinya semasa berkahwin, maka pernikahannya sekarang dikira sebagai Nikah Fasid,” ujarnya.
Jelasnya, Nikah Fasid itu adalah nikah yang rosak disebabkan rukun atau syarat sah nikah itu tidak dipenuhi.
“Jadi, wanita itu perlu membuat Permohonan Faraq Nikah di Mahkamah Syariah. Suaminya tidak boleh menceraikan secara baik ataupun wanita itu sendiri memfailkan Fasakh,” tambahnya. – K! ONLINE


Harimau kumbang masuk perangkap
Oleh NOR AINNA HAMZAH

9 November 2021, 9:32 pm
JEMPOL – Seekor harimau kumbang betina masuk ke dalam perangkap yang dipasang Jabatan Perlindungan Hidupan Liar dan Taman Negara (Perhilitan) Negeri Sembilan di Kampung Bayai Baru, Batu Kikir di sini pada 30 Oktober lalu.
Pengarah Perhilitan negeri, Nurul Ermi Ramli berkata, perangkap itu dipasang pada 28 Oktober lalu, hari yang sama selepas penduduk membuat aduan mengenai kehadiran haiwan tersebut yang berkeliaran di kampung berkenaan.
Menurutnya, harimau kumbang seberat 40 kilogram (kg) itu masuk ke dalam perangkap yang dipasang di lokasi tersebut dua hari kemudian.
“Harimau ini kemudian dipindahkan sementara ke Jabatan Perhilitan Jempol untuk pemeriksaan dan rawatan oleh pegawai sebelum dilepaskan ke habitat yang sesuai,” katanya hari ini.
Nurul Ermi berkata, harimau kumbang itu dipercayai bukan haiwan sama seperti dilihat penduduk Kampung Batu Condong, Juasseh Tengah, Kuala Pilah.
Kosmo! sebelum ini melaporkan salakan anjing yang dipelihara bagi menjaga kebun dan ternakan membawa petanda kehadiran dua ekor harimau kumbang di sebuah kediaman di Kampung Batu Condong, Juasseh Tengah, Kuala Pilah pada 2 Oktober lalu. -K! ONLINE


Penduduk Kampung Sumpitan dipindahkan akibat banjir
Oleh ZAKI SALLEH

9 November 2021, 10:37 pm
IPOH – Sekurang-kurangnya 50 buah rumah penduduk di Kampung Sumpitan dekat Lenggong dilanda banjir susulan hujan lebat, petang tadi.
Turut dilanda banjir adalah kawasan pekarangan Masjid Ubudiah Kampung Sumpitan.
Jurucakap Bilik Gerakan Jabatan Bomba dan Penyelamat Negeri Perak memberitahu, pemindahan penduduk sedang dijalankan di kawasan terjejas berikutan air naik sehingga 0.4 meter.
Menurutnya, anggota bomba dihantar ke lokasi pada pukul 6.10 petang tadi bagi melakukan pemantauan sebelum penduduk dipindahkan.
“Anggota dari Balai Bomba dan Penyelamat (BBP) Lenggong telah menjalankan operasi memindahkan penduduk secara berperingkat.
“Sehingga pukul 8 malam hujan masih turun dan pemantauan masih dilakukan dengan dibantu pelbagai agensi lain,” ujar jurucakap tersebut.

Operasi diketuai Ketua BBP Lenggong, Penolong Penguasa Bomba (PPgB) Farizul Anuar Razali. -K! ONLINE


Tak perlu terkejut, jika benar, Shahir doakan Erra bahagia
Oleh HANISAH SELAMAT

9 November 2021, 10:00 pm
KUALA LUMPUR – Pernah bergelar pasangan kekasih, penyanyi Shahir Zawawi mengakui sentiasa mendoakan kebahagiaan buat Erra Fazira, sekiranya benar aktres popular itu sudah mengahwini seorang ahli politik seperti dihebohkan ramai.
Sebagai bekas kekasih, Shahir mengakui masih berhubung sehingga sekarang, namun atas dasar sahabat baik.
Perbualannya dengan Erra pula langsung tidak menyentuh hal peribadi apatah lagi bertanyakan kesahihan khabar angin tersebut.
“Saya dan Erra masih berkawan baik. Kali terakhir kami berbual tiga hari lalu tapi tiada pula saya tanyakan pasal gosip (kahwin) itu. Saya tak pasti dan tak tahu walaupun ada dengar-dengar.
“Buat masa ini saya sibuk dengan urusan kerja. Cerita yang keluar itu pun ada orang yang sampaikan. Bagi saya kalau dia kahwin, itu benda baik dan bukannya kena tangkap.
“Kalau benda baik, tak perlu terkejut. Yang penting kita doa yang baik-baik. Saya pun tidak berasa terkejut atau kecewa jika perkara itu betul, malah mendoakan kebahagiaannya.

“Kalau kita ikhlas berkawan dengan seseorang, apabila sesuatu perkara baik terjadi kepada dia, sudah tentu kita patut tumpang gembira,” katanya ketika ditemui pada majlis pelancaran program realiti Hijrahkan Laguku.
Shahir atau nama sebenarnya Ahmad Shahir Zawawi, 33, berkata demikian bagi mengulas desas-desus perkahwinan wanita popular tersebut yang masih menjadi tanda tanya ramai.
Terdahulu, Erra atau Fazira Wan Chek, 47, menerusi Instagram menegaskan lebih selesa untuk berdiam daripada melayan gosip kononnya sudah menjadi isteri kepada seorang ahli politik dari Perak yang juga Menteri Belia dan Sukan, Datuk Seri Ahmad Faizal Azumu.
Dua tahun lalu Erra pernah membuat pengakuan hubungannya dengan juara Akademi Fantasia musim kelapan itu sudah berakhir namun mereka tetap menjalin persahabatan.
Sementara itu, Shahir menyatakan mahu fokus terhadap kerjaya seninya yang baharu kembali bernafas selepas beberapa tahun menumpukan perhatian terhadap perniagaan.
Katanya, soal hati hanya diletak ke tepi tambahan pula kini sibuk dengan persediaan bagi menyahut cabaran menyertai program realiti terbitan TV Alhijrah yang memerlukannya memberi tumpuan penuh.
“Saya masih solo, belum ada kekasih sebab saya jenis yang suka fokus pada satu perkara dalam satu masa. Selepas dapat kembali aktif dan melepasi fasa Perintah Kawalan Pergerakan (PKP), sudah tentu komitmen penuh pada kerja saja.
“Janganlah kaitkan saya dengan sesiapa, sebab saya ini punya masalah susah nak fokus dua tiga benda. Bila ada gangguan, fokus saya jadi lari,” katanya lagi.
Ditanya mengenai situasi lalu yang mengaitkan kehilangannya dalam industri hiburan, dia mengakui semakin matang dalam mengemudi kehidupan dan kerjaya.
Pada usia ini dirinya lebih bijak membuat pertimbangan berbanding mengikut emosi sekali gus ingin kembali berkongsi dakwah menerusi kemunculan semula.
“Bukan bermakna saya sentiasa ingin lari daripada masalah. Cuma dulu saya jenis tak suka nak memanjangkan lagi masalah, jadi saya memilih untuk diam
“Siapa yang tidak pernah melalui fasa turun naik? Namun seiring kematangan selain pernah melalui pelbagai pengalaman, saya cuba untuk terus bertahan.
“Program realiti ini juga antara platform untuk saya bertemu semula pendengar lama dan baharu untuk berkongsi lagi dendangan yang memberi manfaat buat semua,” tambahnya.
Selain Shahir, penyanyi lain yang turut bertarung dalam pertandingan kendalian Faizal Ismail dan Bell Ngasri itu adalah Datuk Nash, Iwan Shahman, Mark Adam, Pangeran Adam, Zaf VE, Shahir, Zawawi, Zack Kool serta Rahmad Mega. – K! ONLINE


Sabah lengkapkan lapan pasukan terbaik Piala Malaysia
Oleh KOSMO!

9 November 2021, 11:13 pm
Oleh MOHD FITRIE MUHAMAD
KUALA LUMPUR – Aksi terakhir peringkat kumpulan terus menghantui impian besar Petaling Jaya (PJ) City FC untuk layak ke suku akhir Piala Malaysia apabila badi itu terus kekal pada saingan musim ini.
PJ City yang hanya memerlukan keputusan seri untuk layak terpaksa ‘berputih mata’ apabila tewas 0-1 kepada Sabah FC pada aksi terkahir Kumpulan D di Stadium Likas, Kota Kinabalu sebentar tadi.
Sebagai rekod, PJ City juga tewas pada aksi terakhir peringkat kumpulan yang turut menyaksikan misi mereka ke peringkat kalah mati lebur sewaktu edisi 2018 dan 2019.
Sama seperti aksi sebelum ini, perlawanan di Stadium Likas berlangsung atas padang becak yang menyaksikan pergerakan bola sedikit terganggu.
Permainan seimbang dipamerkan kedua-dua pasukan, namun tuan rumah lebih bernasib baik apabila berjaya membuka tirai jaringan menerusi sepakan penalti Risto Mitrevski pada minit ke-21.

Jaringan itu membangkitkan semangat PJ City yang dilihat meningkatkan tempo permainan untuk mencari gol penyamaan sebaliknya Sabah nyata lebih bersedia.
PJ City yang hanya memerlukan keputusan seri untuk layak memulakan babak kedua dengan lebih garang tetapi pertahanan tuan rumah kekal berdisiplin.
Minit ke-67, Khyril Muhymeen Zambri memperoleh peluang terbuka untuk menyamakan kedudukan, sebaliknya bola tandukannya tersasar daripada sasaran.
Tuan rumah seakan lebih tertumpu kepada serangan balas dengan baki aksi menyaksikan PJ City lebih mendominasi permainan dan bola lebih banyak berlegar di kawasan Sabah. – K! ONLINE


Tidak semua penjawat awam ada isu salah laku
Oleh ALWANI ZAFIRAH

9 November 2021, 8:14 pm
PETALING JAYA – “Kerana nila setitik, habis rosak susu sebelanga”, pepatah Melayu yang menggambarkan situasi yang dihadapi penjawat awam terutamanya isu berkenaan salah laku dan penyelewengan.
Perkara ini telah mendapat perhatian meluas terutamanya dalam kalangan rakyat Malaysia yang akan sentiasa memerhati isu penjawat awam itu.
Menteri Di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar berkata, isu berkenaan integriti memang sering menjadi isu perbincangan rakyat negara ini.
“Amanah yang telah diberikan kepada kita semua adalah besar, dan kerana itu lah salah laku yang libatkan penyelewengan ini memang dipandang berat oleh masyarakat.
“Isu salah laku dan penyelewengan melibatkan penjawat awam, termasuklah pegawai-pegawai kanan, telah mendapat perhatian umum dan memang benar ini hanyalah segelintir, tapi bak kata pepatah Melayu ‘kerana nila setitik, habis rosak susu sebelanga’,” katanya dalam ucapan ketika Majlis Perasmian Penutupan Konvensyen Integriti Nasional 2021 bertempat di Institut Integriti (IIM) hari ini.
Tambah Wan Junaidi, integriti adalah sebahagian daripada nilai-nilai murni yang patut dipupuk di dalam diri setiap individu untuk sentiasa melakukan perkara yang bentul.

“Dalam usaha kita untuk menjadikan Malaysia sebagai negara maju, kita juga perlu membendung gejala yang tidak sihat kerana ia boleh merosakkan usaha-usaha yang dilakukan untuk menjadikan Malaysia sebuah negara yang hebat,” katanya lagi. -K! ONLINE


Cukai Makmur tidak akan jejaskan pembayaran dividen kepada pemegang saham
Oleh KOSMO!

9 November 2021, 8:05 pm
PETALING JAYA – Beberapa syarikat yang bakal dikenakan Cukai Makmur menyokong pelaksanaan cukai secara ‘one-off’ itu dan memberi jaminan ia tidak akan menjejaskan pembayaran dividen kepada pemegang saham.
Menteri Kewangan, Tengku Datuk Seri Zafrul Abdul Aziz berkata, dijangkakan kurang 250 syarikat bakal dikenakan cukai korporat tambahan itu dan bukannya membabitkan jumlah syarikat yang besar.
“Sebagai contoh, Telekom Malaysia Bhd. (TM), Tenaga Nasional Bhd. (TNB) dan Axiata telah menyatakan sokongan terhadap usaha ini (Cukai Makmur). Top Glove juga menyatakan mereka gembira untuk menyumbang kepada Cukai Makmur,” katanya.
Beliau berkata demikian dalam Invest Malaysia 2021 Siri 2 yang dianjurkan Bursa Malaysia dengan kerjasama CIMBCGS secara maya.
Tengku Zafrul turut memberi jaminan Cukai Makmur yang dicadangkan kerajaan untuk dilaksanakan tahun depan itu hanya akan dikenakan secara sekali saja memandangkan negara sedang menghadapi keadaan luar biasa.
“Hasil kutipan Cukai Makmur akan digunakan untuk memantapkan lagi sistem kesihatan di negara ini supaya kekal berdaya tahan dalam mendepani sebarang cabaran mendatang,” jelasnya.

Selain itu, Tengku Zafrul memaklumkan, Malaysia berada dalam landasan untuk mencapai sasaran defisit 6.5 peratus tahun ini dengan jangkaan pemulihan ekonomi yang kukuh pada suku keempat 2021.


Warga emas maut dikelar anak saudara
Oleh ASLIZA MUSA

9 November 2021, 8:20 pm
IPOH – Seorang wanita warga emas ditemui mati dengan kesan kelar dan tikaman pada leher dipercayai dibunuh anak saudaranya dalam kejadian di Kampung Cina dekat Menglembu, di sini hari ini.
Mangsa, Aw Foong Meng, 73, ditemui dalam keadaan tertiarap dan berlumuran darah di tepi katil dalam bilik di rumahnya.
Ketua Polis Daerah Ipoh, Asisten Komisioner Yahaya Hassan berkata, pihaknya menerima maklumat tentang seorang wanita pengsan di lokasi kejadian pada pukul 3.10 petang.
Katanya, polis kemudian ke lokasi tersebut dan mendapati terdapat seorang wanita dalam keadaan berlumuran darah.
“Pemeriksaan mendapati terdapat kesan kelar dan tikaman pada leher dengan senjata berupa pisau masih tertusuk di belakang leher wanita itu.
“Susulan itu, kita menahan lelaki berusia 40 tahun yang juga anak saudara mangsa yang tinggal bersamanya,” katanya ketika ditemui di lokasi kejadian di sini hari ini.

Menurut beliau, motif dan punca kejadian masih dalam siasatan polis termasuk pemeriksaan rekod perubatan dan kesihatan mental suspek.
Katanya, permohonan reman terhadap suspek akan dijalankan esok dan kes disiasat mengikut Seksyen 302 Kanun Keseksaan kerana membunuh.
Sementara itu, jiran mangsa, A. Lingam, 37, berkata, suspek tinggal bersama wanita itu sejak beberapa bulan lalu dan dipercayai mengalami masalah mental.
Katanya, sejak beberapa hari lalu, lelaki terbabit juga memberitahu mengenai individu yang mahu memukul dan membunuhnya.
“Suspek tidak pernah kacau orang dan dia hanya diam jika berjumpa. Bagaimana pun, baru-baru ini dia beritahu ada orang datang untuk pukul dan bunuhnya.
“Saya periksa kawasan rumah, tapi tiada orang asing yang masuk ke sini. Saudara mereka maklumkan yang suspek sakit mental dan sudah tiga bulan tidak makan ubat,” katanya. -K! ONLINE


Suami pasang CCTV intip aktiviti isteri di rumah
Oleh KOSMO!

9 November 2021, 8:00 pm
JAKARTA – Seorang suami yang tinggal berjauhan dengan isterinya bertindak memasang sistem televisyen litar tertutup (CCTV) di segenap penjuru rumahnya bagi memantau aktiviti wanita itu sepanjang ketiadaannya, lapor laman berita Suara.com hari ini.
Menerusi klip video yang dikongsikan di laman TikTok, wanita dengan akaun bernama @jhnrudysxx__  itu mendedahkan bahawa tindakannya yang kerap menyekat (block) panggilan daripada suaminya membuatkan lelaki itu bertindak memasang CCTV bagi memantau pergerakannya.
“Setiap kali saya merajuk dengan suami, saya akan menghalang panggilannya. Jadi, dia memasang CCTV di setiap penjuru rumah,” kata wanita itu.
Tambah wanita tersebut, hampir semua bahagian di dalam rumahnya mempunyai kamera CCTV termasuk di dalam bilik tidur, kecuali bilik tetamu dan tandas.
“Kalau kita sudah berkahwin, saya tidak akan membuat panggilan video kepada kamu dan bertanya lokasi dan apa yang sedang kamu lakukan,” tulis wanita itu pada keterangan video dengan mengajuk kata-kata yang pernah disuarakan suaminya.
Video tersebut menjadi tular dengan pelbagai komen diberikan netizen yang memberi reaksi terhadap perkongsian wanita berkenaan.

“Tidak mengapa kerana suami sendiri,” komen seorang pengguna.
“Sangat tidak seronok kerana anda akan berasa diri tidak bebas,” kata seorang lagi. – Agensi


LZS sumbang zakat RM3.74 juta kepada Tabung Kebajikan Pesakit
Oleh NORHAYATI YAHAYA

9 November 2021, 9:08 pm
SHAH ALAM – Lembaga Zakat Selangor (LZS) menyalurkan sumbangan zakat sebanyak RM3.74 juta kepada Tabung Kebajikan Pesakit LZS di 18 buah hospital dan institusi perubatan sekitar Selangor serta Kuala Lumpur sepanjang tahun ini.
Sumbangan tersebut disalurkan menerusi dua fasa dengan setiap hospital dan institusi perubatan masing-masing menerima sumbangan zakat di antara RM40,000 hingga RM300,000.
LZS dalam kenyataan akhbarnya berkata, sumbangan fasa pertama disalurkan pada Jun lalu melibatkan peruntukan zakat sebanyak RM1.77 juta manakala sumbangan bagi fasa kedua sebanyak RM1.97 juta disalurkan pada bulan ini.
“Sumbangan Tabung Kebajikan Pesakit LZS ini disalurkan dalam bentuk geran yang diperuntukkan oleh LZS sejak tahun 2008.
“Ia merupakan sebahagian usaha LZS meringankan beban pesakit Islam yang kurang berkemampuan dan memerlukan kos pembiayaan bagi menjalani rawatan di hospital, lebih-lebih lagi dalam situasi krisis pandemik Covid-19,” katanya hari ini.
Simbolik penyerahan sumbangan disempurnakan oleh Tengku Permaisuri Selangor, Tengku Permaisuri Norashikin dalam satu majlis yang diadakan hari ini.

Turut hadir Pengerusi LZS, Tan Sri Syed Anwar Jamalullail dan Timbalan Pengarah Kesihatan Negeri (Perubatan), Dr. Faizal Mat Ariffin serta Ketua Pegawai Eksekutif LZS, Saipolyazan M. Yusop.
Antara hospital yang menerima sumbangan ini termasuklah Hospital Tengku Ampuan Rahimah (HTAR), Klang; Hospital Kuala Lumpur, Pusat Perubatan Universiti Malaya, Hospital Sungai Buloh, Hospital Ampang, Hospital Serdang, Hospital Wanita dan Kanak-Kanak Kuala Lumpur, Hospital Canselor Tuanku Muhriz dan Institut Kanser Negara. -K! ONLINE


Enam kluster baharu dilaporkan
Oleh SITI A'ISYAH SUKAIMI

9 November 2021, 7:55 pm
PUTRAJAYA – Sejumlah enam kluster baharu dikenal pasti melibatkan lima kluster tempat kerja dan satu kluster pendidikan tinggi dilaporkan di Negeri Sembilan, Melaka, Johor, Kuala Lumpur dan Perak.
Ketua Pengarah Kesihatan, Tan Sri Dr. Noor Hisham Abdullah berkata, jangkitan baharu mencatatkan 5,403 kes dengan 25 kes import menjadikan jumlah kumulatif kes sebanyak 2,516,255 kes.
“Daripada kes harian yang dilaporkan, sebanyak 102 kes (1.9 peratus) kategori tiga, empat dan lima serta 5,301 kes (98.1 peratus) kategori satu dan dua.
“Terdapat 5,311 kes sembuh dengan keseluruhan kes sembuh daripada Covid-19 sebanyak 2,425,054 kes,” katanya dalam satu kenyataan di sini hari ini.
Beliau menambah, sebanyak 545 kes sedang dirawat di Unit Rawatan Rapi (ICU) dan 270 memerlukan bantuan pernafasan. -K!ONLINE


Ibu bapa kecam patung Squid Game di pusat beli-belah
Oleh KOSMO!

9 November 2021, 7:30 pm
LONDON – Sebilangan ibu bapa di sekitar Manchester yang berkunjung ke Trafford Centre menyelar tindakan pihak pengurusan pusat beli-belah tersebut meletakkan patung daripada  siri popular Netflix, Squid Game di lokasi tumpuan itu.
Mereka berkata, boneka tersebut sebagai ‘tidak sesuai untuk tontonan umum’.
Menurut laporan akhbar Daily Star semalam, selain patung gergasi setinggi tiga meter itu, terdapat juga beberapa ‘pengawal Squid Game’ di pusat beli-belah berkenaan.
Ibu bapa yang berkunjung ke situ meluahkan rasa marah di Facebook bagi tindakan yang dianggap tidak sesuai dilakukan itu.
“Enggan membenarkan anak-anak menonton siri tersebut, namun ada yang meletakkannya di tengah-tengah Trafford Centre pada hari Sabtu yang dipenuhi  pengunjung. Bagus sekali,” sindir seorang ibu pada laman Facebook Manchester Family.
Bagaimanapun, terdapat juga sebilangan ibu bapa yang menganggap kehadiran patung tersebut sebagai perkara biasa dan  tidak memberi sebarang ancaman kepada kanak-kanak.

“Orang ramai meluahkan rasa bimbang mengenai robot daripada siri televisyen popular, namun dalam masa sama mereka membawa anak-anak melintasi Anne Summers (butik pakaian dalam dan permainan seks),” kata seorang ibu. – Agensi


Suami robohkan kaki lima kerana sebabkan isterinya terjatuh
Oleh KOSMO!

9 November 2021, 8:30 pm
JAKARTA – Seorang suami yang berang kerana isterinya terjatuh selepas melalui sebuah kawasan kaki lima di Kota Ambon, Maluku bertindak merobohkan kaki lima tersebut, lapor laman berita Detik.com semalam.
Dalam rakaman video berdurasi 30 saat yang tular itu, lelaki tersebut dilihat menjerit-jerit di jalan Dr. Soetomo, Kota Ambon.
Dia juga menghancurkan lantai kaki lima itu dengan menggunakan tukul.
“Kejadian berlaku sekitar pukul dua atau tiga petang (waktu tempatan). Ketika itu, saya sedang melayan seorang pembeli dan lelaki itu tiba-tiba menghancurkan kaki lima itu.
“Dia menghancurkan kaki lima itu dan berkata bahawa kali lima itu telah menyebabkan isterinya terjatuh,” kata seorang saksi yang hanya dikenali sebagai Julia.
Menurut Julia, dia melihat pasangan suami isteri itu yang menaiki motosikal dan terjatuh ketika mahu memasuki sebuah pasar mini.

Mereka dipercayai terjatuh kerana jalan tersebut yang licin kerana hujan. – AGENSI


Ketahui pemenang minggu ke-11 Liga Fantasi Kosmo! esok
Oleh KOSMO!

9 November 2021, 7:47 pm
Para pemain Liga Fantasi Kosmo! boleh mengetahui lima pemenang mingguan yang disiarkan pada akhbar Kosmo! hari esok (Rabu).
Sedia maklum, setiap pemenang yang sudah disenaraikan itu bakal menerima hadiah mingguan bernilai RM200.
Dapatkan akhbar Kosmo! yang berhampiran dengan tempat anda untuk mengetahui sama ada anda salah seorang pemenang tersebut atau mungkin belum tiba rezeki anda.
Kepada mereka yang tidak menang, jangan berputus asa kerana masih ada 27 minggu untuk memburu hadiah mingguan dengan lima pemenang Liga Fantasi Kosmo! akan diumumkan setiap kali berakhirnya perlawanan mingguan Liga Perdana Inggeris (EPL). – K! ONLINE


Kebakaran sekolah di Niger korbankan 25 murid
Oleh KOSMO!

9 November 2021, 9:00 pm
NIAMEY, NIGER – Sekurang-kurangnya 25 kanak-kanak berumur lima hingga enam tahun maut selepas bilik darjah mereka terbakar di selatan Niger, lapor Badan Penyiaran British (BBC) kelmarin.
Dalam kejadian pagi kelmarin itu, beberapa mangsa lain turut cedera.
Kejadian berlaku ketika kanak-kanak menyertai sesi pembelajaran di sekolah itu yang terletak dalam wilayah Maradi.
Punca kebakaran bagaimanapun masih belum diketahui.
Menurut Datuk Bandar Maradi, Chaibou Aboubacar, kebakaran itu memusnahkan tiga buah bilik darjah.
Seorang saksi memberitahu BBC bahawa mereka melihat beberapa mayat dikeluarkan dari lokasi kejadian dan sebilangan kanak-kanak yang cedera diletakkan dalam kenderaan untuk dibawa ke hospital.

Semua kelas di sekolah itu telah pun ditutup sehingga diberitahu kelak.
Sebanyak 28 buah bilik darjah musnah dalam insiden itu yang yang mencetuskan bantahan orang ramai.
Awal tahun ini, kira-kira 20  kanak-kanak maut dalam kebakaran serupa di Niamey selepas terperangkap di belakang pintu pagar sekolah. – AGENSI


Lelaki pecah rekod lompatan balik kuang
Oleh KOSMO!

9 November 2021, 7:02 pm
LANSING, MICHIGAN – Seorang lelaki di Amerika Syarikat memecahkan Guinness World Records apabila melakukan lompatan balik kuang pada ketinggian 157 sentimeter (sm) dari tanah, lapor agensi berita United Press International kelmarin.
Trey Collins berkata, kemahiran lompatan balik kuang dan kebolehannya melompat secara menegak menjadi dorongan untuk dia cuba memecahkan rekod dunia kategori tersebut.
Collins melakukan percubaan tersebut di sebuah gelanggang bola keranjang semasa musim panas tahun ini.
Dia menyasarkan untuk memecahkan rekod sedia ada setinggi 147 sm yang dilakukan oleh atlet gimnastik Olimpik, Tyson Edwards pada 2014.
Collins berkata, dia mengambil kira peraturan Guinness termasuk merakam percubaannya itu dalam lima sisi berbeza.
“Guinness menawarkan untuk menghantar pegawainya untuk melihat saya melakukan lompatan balik kuang, namun saya perlu membayar kos perjalanan dan penginapan mereka.
“Memandangkan saya tidak mampu berbuat begitu, saya mematuhi garis panduan yang dihantar kepada saya,” katanya.

Collins berkata, bukti rakaman itu telah dihantar kepada organisasi tersebut dan dia akan mendapat maklum balas dalam tempoh 12 minggu. – AGENSI


Patung cendana disangka lelaki bogel takutkan penduduk kampung
Oleh KOSMO!

9 November 2021, 6:03 pm
BANGKOK – Polis Thailand berkejar ke sebuah kampung di wilayah Isaan selepas menerima aduan  bahawa terdapat seorang lelaki dalam keadaan berbogel sedang berkeliaran di kampung tersebut.
Menurut laporan portal berita Thaiger, semalam, sejurus tiba di lokasi kejadian, anggota-anggota polis sebaliknya mendapati bahawa ‘lelaki bogel’ itu sebenarnya adalah sebuah patung.
Ketua Kampung Bang Yang, Mongkolchai Phongsri menghubungi Balai Polis Don Mod Daeng bagi melaporkan bahawa terdapat seorang ‘lelaki’ yang mungkin tidak siuman sedang berbogel sambil berdiri bersebelahan sebuah rumah penduduk.
Bagaimanapun, sejurus tiba di lokasi dimaksudkan, polis mendapati bahawa ia hanyalah sebuah patung manusia.
Penduduk kampung yang mengetahui hal sebenar kemudiannya tertawa. Ketua kampung turut memohon maaf atas tindakannya yang menghubungi pihak polis. – Agensi


Penduduk N9 rugi RM20.89 juta angkara Scammer
Oleh NOR SHAFAWATI YUP

9 November 2021, 5:58 pm
SEREMBAN – Sejumlah 2,330 kes penipuan dalam talian melibatkan kerugian berjumlah RM20.89 juta dilaporkan di negeri ini dalam tempoh 10 bulan, bermula Januari hingga Oktober lalu.
Kes penipuan dalam talian telah menyumbang sebanyak 86 peratus daripada jumlah keseluruhan kes jenayah komersial di negeri ini.
Ketua Polis Negeri Sembilan, Datuk Mohamad Mat Yusop berkata, kes tersebut meningkat berbanding 1,333 kes dengan kerugian RM18.83 juta dalam tempoh sama pada tahun lalu.
“Peningkatan kes pada tahun ini adalah sebanyak 44.3 peratus atau 590 kes dengan tambahan kerugian lebih RM2 juta.
“Daripada kes itu, seramai 830 individu yang dipercayai terlibat sebagai ‘keldai akaun’ iaitu memberi maklumat akaun mereka untuk digunakan sindiket telah ditahan,” katanya dalam kenyataan hari ini.
Jelas beliau, seramai 285 individu telah dituduh di mahkamah manakala baki yang lain dalam tindakan pihak polis untuk pertuduhan dalam masa terdekat.

“Ingin ditegaskan bahawa pemilik-pemilik akaun yang telah ditangkap serta dituduh akan menyebabkan butiran mereka dimasukkan dalam rekod jenayah Polis Diraja Malaysia (PDRM).
“Ini sekali gus boleh menjejaskan sebarang urusan seharian mereka atau sukar mendapatkan peluang pekerjaan di kemudian hari,” katanya. -K! ONLINE


Sang Penyu tidak rela rekod dinodai
Oleh MUHAMMAD ZUHAILY BADLISHAH

9 November 2021, 7:23 pm
KUALA LUMPUR – Ketua jurulatih Terengganu FC (TFC), Nafuzi Zain mahu anak-anak buahnya mengekalkan rekod kemenangan bersih 100 peratus dalam aksi peringkat Kumpulan B Piala Malaysia.
Skuad Penyu yang sudah layak ke pentas suku akhir musim ini, berpeluang merakam kemenangan keenam berturut-turut jika menewaskan Kuching City FC di Stadium Negeri, Kuching malam esok.
“Kami masih di peringkat awal walaupun sudah layak ke suku akhir. Saya sasarkan kami fokus satu persatu dahulu sebelum seterusnya adalah melepasi suku akhir pula.
“Saya berbangga dengan persembahan pemain. Namun, yang penting selepas ini ialah kami kena menang juga dengan Kuching City untuk kami pastikan rekod kemenangan dapat diteruskan,” kata Nafuzi.
Sebagai rekod, TFC kini mengungguli carta Kumpulan B dengan 15 mata, jauh mengatasi Selangor FC di tempat kedua yang turut mengiringi mereka ke peringkat suku akhir musim ini.
Dalam masa sama, penyerang TFC, Jordan Mintah enggan menjadikan faktor kecederaan sebagai penghalang untuk dia terus membantu gergasi Pantai Timur itu membawa pulang tiga mata dari Kuching.

“Saya perlu berkorban untuk saingan Piala Malaysia ini sebab saya mahu berikan apa yang penyokong mahukan. Setiap kali saya di padang, saya akan lupa rasa sakit kerana fikir untuk beraksi sahaja,” jelasnya.
Mintah yang dinobatkan sebagai penjaring terbanyak Liga Premier bersama Terengganu FC II musim ini, berjaya meledak dua gol buat Terengganu ketika menang 3-1 ke atas Selangor FC pada Ahad lalu. – K! ONLINE


Peluang lahir pemain baharu skuad kebangsaan
Oleh MUHAMMAD HELMEE RAMLI

9 November 2021, 7:16 pm
KEJOHANAN hoki Piala Tun Abdul Razak 2021 yang akan membuka tirainya bermula hari ini sehingga 20 November depan membawa sedikit kelainan apabila tidak ada seorang pun pemain kebangsaan mewakili pasukan-pasukan bertanding.
Walaupun keadaan itu dikatakan menyebabkan kejohanan kurang berseri, namun ia pastinya memberi kelebihan kepada semua pemain bagi membuktikan mereka layak untuk berada dalam skuad hoki kebangsaan.
Pengerusi Jawatankuasa Pertandingan Konfederasi Hoki Malaysia (KHM), Datuk Seri Dr. Anil Jeet Singh percaya ketiadaan pemain kebangsaan dalam edisi kali ini memberi peluang kepada kejurulatihan Malaysian Tigers untuk mencungkil bakat baharu.
Beliau berkata, kejohanan tersebut adalah pentas paling sesuai buat Pengarah Teknikal (Pembangunan) MHC, Paul Revington serta ketua jurulatih skuad kebangsaan, Arul Selvaraj untuk menilai kemampuan pemain.
“Saya fikir, itu (ketiadaan pemain kebangsaan) lebih baik kerana kita tidak perlu fokus untuk lihat prestasi pemain kebangsaan sahaja. Inilah masa kita cari bakat baharu untuk pasukan kebangsaan dan negeri.
“Berhubung potensi untuk diserap dalam skuad Piala Dunia Remaja 2023, itu terpulang kepada Arul dan Paul untuk menilai pemain-pemain ini. Jika mahu cari pemain pelapis, inilah masanya,” katanya pada sidang akhbar di Stadium Hoki Nasional Bukit Jalil semalam.

Difahamkan, penyokong juga dibenarkan untuk masuk ke stadium bagi menonton setiap perlawanan dengan kemasukan 60 peratus selain perlu mematuhi prosedur operasi standard (SOP) yang ditetapkan.
“Bagi saya mudah sahaja, penonton-penonton yang datang nanti pastikan berada dalam keadaan sihat serta ikut peraturan ditetapkan. Saya harap kemasukan minimum adalah 60 peratus dengan ada penjarakan sosial,” ujar Anil.
Sebagai rekod, Perak akan turun pada kejohanan kali ini sebagai juara bertahan bagi kategori lelaki manakala dalam saingan wanita pula menyaksikan Pahang sedia mempertahankan kejuaraan dimenangi tahun lalu. – K! ONLINE


14 balai bomba, dua pusat MERS ditambah
Oleh SITI A'ISYAH SUKAIMI

9 November 2021, 7:05 pm
PUTRAJAYA – Kira-kira 14 balai bomba dan penyelamat serta dua pusat Sistem Tindak Balas Kecemasan Malaysia (MERS) ditambah di seluruh negara dalam memastikan penyampaian perkhidmatan lebih efisien kepada rakyat.
Menteri Perumahan dan Kerajaan Tempatan (KPKT), Datuk Seri Reezal Merican Naina Merican berkata, pertambahan balai bomba dan pusat MERS tersebut susulan peningkatan jumlah populasi selain kadar perbandaran meningkat hampir 80 peratus.
Menurutnya, langkah tersebut juga adalah usaha untuk menurunkan kadar waktu respon daripada 10 minit kepada lapan minit seperti di negara-negara maju termasuk Singapura.
“Ada tempat-tempat yang setelah dibuat analisis, memang sudah ada keperluan 14 balai bomba tersebut. Kita memamg memahami keadaan fisikal dan cabaran dihadapi negara.
“Ini soal nyawa dan soal bagaimana kita boleh respon sesuatu bencana, kemalangan dan kebakaran yang boleh menyebabkan kehilangan nyawa. Kalau kita nak jadi negara maju, apa yang perlu dilakukan ialah untuk meningkatkan keupayaan dan kapasiti bomba melalui pembinaan balai-balai,” katanya pada sidang akhbar di sini hari ini.
Beliau berkata demikian pada Majlis Penganugerahan Pangkat Kehormat JBPM kepadanya serta turut dihadiri Ketua Pengarah Jabatan Bomba dan Penyelamat Malaysia (JBPM), Datuk Seri Mohammad Hamdan Wahid.

Bagi tujuan itu, Reezal berkata, pihaknya akan bertemu dengan Menteri di Jabatan Perdana Menteri (Ekonomi), Datuk Seri Mustapa Mohamed esok bagi membincangkan perkara tersebut.
Mengenai pusat MERS, katanya, pada masa ini terdapat tiga pusat MERS iaitu di Kuala Lumpur, Melaka dan Sarawak sekali gus perlu ditambah dua lagi pusat itu di negeri Sabah dan Pantai Timur. – K! ONLINE


Lelaki mabuk cuba perkosa ibu sendiri
Oleh KOSMO!

9 November 2021, 7:00 pm
JAKARTA – Gara-gara mabuk, seorang anak cuba merogol ibu kandungnya sendiri sehingga tergamak membogelkan wanita berkenaan, lapor laman berita Suara.com semalam.
Dalam kejadian di wilayah Lampung Timur pada Ahad lepas, lelaki yang hanya dikenali sebagai TS itu dilaporkan pulang ke rumahnya pada waktu subuh dalam keadaan mabuk.
Menurut Ketua Polis Bahagian Jenayah Lampung Timur, Asisten Komisioner Polis Ferdiansyah, ibu suspek membukakan pintu untuk  memarahi pemuda tersebut, namun bebelan wanita itu  tidak dihiraukannya.
Beberapa minit kemudian, suspek mengekori ibunya ke bilik mandi dan menarik rambut serta menumbuk bahagian tulang rusuk mangsa.
“Dia kemudiannya mengheret mangsa ke bilik tidur sebelum cuba merogol wanita berkenaan dan melucutkan semua pakaiannya,” kata Ferdiansyah.
Jeritan mangsa kemudiannya didengari oleh jirannya. Jiran tersebut dengan segera bertindak memanggil ketua rukun tetangga, yang kemudiannya menghubungi polis.

“Polis memberkas suspek yang ketika itu masih berada di bawah pengaruh alkohol dan dia dibawa ke Balai Polis Way Bungur atas dakwaan cubaan merogol,” kata Ferdiansyah.– Agensi


Rita Rudaini bidas kredibiliti seorang doktor
Oleh NUR EMIRA SAIZALI

9 November 2021, 7:10 pm
PETALING JAYA – Tidak habis-habis menzahirkan pertikaian tentang keberkesanan vaksin Covid-19, aktres popular Rita Rudaini kali ini mempersoalkan kredibiliti seorang pakar perubatan berhubung satu ciapan sinis dalam Twitter berkaitan golongan yang enggan mengikuti undang-undang di negara ini.
Akui Rita, dia tidak menyangka apabila seseorang yang berpendidikan tinggi apatah lagi menggunakan gelaran doktor sebagai pangkal nama menulis satu kenyataan seperti tidak logik dengan tahap pendidikan dimiliki.
Kecewa dengan perkara tersebut, pelakon drama Shah Alam 40,000 itu berkata, rupa-rupanya individu terbabit hanya bijak di atas kertas.
“Siapakah dia? Pangkat doktor itu untuk apa ya? Jika bermaksud doktor, saya amat terkejut juga dengan pemikiran daripada otak yang dianugerahkan oleh Allah SWT kepadanya.
“Baru saya tahu, tidak semestinya orang yang belajar tinggi semuanya bijak. Hanya pandai atas kertas peperiksaan bidang mereka sahaja,” balas Rita.
Terdahulu, seorang pemilik akaun Twitter menghantar satu ciapan agar golongan yang enggan mematuhi undang-undang di Malaysia seharusnya keluar dari negara ini. Ciapan tersebut dipercayai merujuk kepada golongan antivaksin yang berdegil enggan menjadi sebahagian penerima vaksin Covid-19.

“Kepada sesiapa yang tidak mahu mematuhi peraturan di Malaysia, sila tinggalkan negara ini. Kami tidak mahu anda di sini.
“Kepada rakyat negara ini yang antivaksin, anda boleh kekal dan golongan minoriti. Namun tinggallah dalam gua, kalau gua nak terimalah, terima kasih,” ciap doktor yang popular dalam kalangan pengguna Twitter itu.
Sebelum ini, ibu tunggal kepada dua anak lelaki itu sering berdepan kecaman ramai kerana sering mengeluarkan beberapa kenyataan berkaitan vaksin. – K! ONLINE


Rangkaian 5G dilancarkan esok
Oleh NUR HUDA MUSA

9 November 2021, 6:50 pm
KUALA LUMPUR – Kementerian Komunikasi dan Multimedia bakal melancarkan rangkaian 5G yang pertama di Kuala Lumpur esok seperti yang dirancang di bawah Rangka Tindakan Ekonomi Digital Malaysia (MyDIGITAL).
Menteri Komunikasi dan Multimedia, Tan Sri Annuar Musa berkata, pelancaran itu adalah untuk tahun yang pertama sebelum mencapai kira-kira 36 peratus liputan di seluruh negara.
“Kemudian secara berperingkat-peringkat liputan 5G akan diperluaskan selepas dilancarkan di Kuala Lumpur, Putrajaya dan Cyberjaya.
“Pada tahun hadapan pelancaran 5G akan ditumpukan pula di negeri padat penduduk termasuk Pulau Pinang, Selangor, Johor, Sabah dan Sarawak,” ujarnya ketika sidang akhbar ketika majlis penyampaian bantuan Deepavali Rumah Prihatin di Rumah [email protected] Seasons, di sini hari ini.
Beliau berkata, perkhidmatan 5G adalah ‘game changer’ bagi ekonomi negara untuk masa hadapan yang akan mewujudkan peluang pekerjaan dalam kegiatan-kegiatan berteknologi tinggi dengan menggunakan perkhidmatan 5G.
“Sekarang ini, jendela yang memfokuskan kepada kemudahan 4G sedang berjalan dan kita sedang giat melancarkan 5G.

“Jadi, semua ini mesti dimanfaatkan oleh rakyat, maka Pusat-pusat Ekonomi Digital (PEDi) termasuk yang dibuka di Rumah Prihatin ini adalah untuk memastikan rakyat mempunyai platfrom untuk mengikuti perkembangan tekonologi digital yang terbaharu,” ujarnya. – K! ONLINE


Kejohanan ARC di Hong Kong mungkin ditangguh
Oleh MUHAMMAD RIDUAN MOHD HANAFIAH

9 November 2021, 6:56 pm
KEJOHANAN Ragbi Asia (ARC) yang bakal berlangsung pada Januari tahun depan di Hong Kong masih menjadi tanda tanya susulan pertikaian beberapa negara berhubung perintah kuarantin yang ditetapkan oleh pasukan tuan rumah.
Difahamkan, Hong Kong menetapkan perintah kuarantin selama 14 hari bagi individu yang tidak mengambil suntikan vaksin manakala 7 hari bagi individu yang telah lengkap vaksin.
Keadaan itu menyebabkan bebanan kewangan tinggi bagi pasukan yang bertanding kerana terpaksa mengeluarkan bajet terlalu besar untuk menyertai ARC 2021.
Presiden Kesatuan Ragbi Malasia (KRM), Datuk Shahrul Zaman Yahya berkata, pihaknya masih menanti keputusan Ragbi Asia mengenai isu berkenaan.
“Kita dapat berita ARC 2021 mungkin ditangguhkan kerana pada mulanya pasukan tuan rumah, Hong Kong menjelaskan pada Januari kemungkinan tiada perintah kuarantin bakal dikenakan.
“Tetapi Hong Kong menjelaskan perintah kuarantin itu masih diteruskan seperti biasa. Jadi, kos akan meningkat naik dan semua pasukan tidak sanggup untuk menghantar pasukan jika tempoh kuarantin itu terlalu lama.

“Mereka (Ragbi Asia) sedang kaji perkara itu sama ada meneruskan perlawanan tersebut di negara ketiga seperti Dubai yang kini tiada perintah kawalan kuarantin. Ketika ini, semua benda jadi bercelaru,” katanya pada majlis pelancaran jersi baharu pasukan ragbi kebangsaan bersama Al Ikhsan.
KRM dengan kerjasama Al-Ikhsan telah melancarkan jersi baharu pasukan ragbi kebangsaan menerusi jenama Al Sports.
Kerjasama di antara Al Ikhsan dengan Kesatuan Ragbi Malaysia yang telah terjalin sejak pelancaran kali pertama pada 2019 merupakan satu kejayaan bagi kedua – dua pihak dalam membangunankan produk berprestasi tinggi serta kualiti terbaik di peringkat elit persukanan.
Jersi edisi terbaharu itu akan digunakan buat kali pertama oleh pasukan ragbi lelaki dan wanita kebangsaan atau dikenali dengan gelaran Bunga Raya 7s pada Kejohanan Asia Rugby Sevens Series 2021.
Kejohanan itu juga merupakan aksi kelayakan Piala Dunia Ragbi 7s Afrika Selatan 2022 pada 19 dan 20 November 2021 di Dubai, Emiriah Arab Bersatu (UAE). – K! ONLINE


PRN Melaka: Polis panggil penganjur penyokong calon esok
Oleh DIYANATUL ATIQAH ZAKARYA

9 November 2021, 5:42 pm
MELAKA – Polis akan memanggil penganjur kumpulan penyokong parti yang mengiringi calon-calon Pilihan Raya Negeri (PRN) di empat buah Pusat Penamaan Calon (PPC) di sini semalam selewat-lewatnya esok bagi membantu siasatan.
Ketua Jabatan Siasatan Jenayah (JSJ) negeri, Asisten Komisioner Azlan Abu berkata, pihaknya telah mengenal pasti identiti beberapa individu yang dipercayai penganjur kumpulan tersebut dan akan dipanggil untuk diambil keterangan.
Katanya, setakat ini sebanyak empat laporan polis diterima sepanjang hari penamaan calon membabitkan kejadian di Dewan Undangan Negeri (DUN) Telok Mas, DUN Tanjung Bidara, DUN Kota Laksamana dan DUN Kuala Linggi.
“Kita telah mengenal pasti beberapa individu dipercayai penganjur kumpulan penyokong yang telah mengiringi calon-calon di PPC dan akan memanggil mereka untuk diambil keterangan selewat-lewatnya esok pagi.
“Kertas siasatan berhubung kejadian tersebut akan dilengkapkan dalam tempoh tiga hari sebelum dirujuk kepada pejabat Timbalan Pendakwa Raya (TPR) untuk tindakan lanjut,” katanya ketika dihubungi di sini, hari ini.
Tambahnya, kertas siasatan tersebut dibuka mengikut Akta Pencegahan dan Pengawalan Penyakit Berjangkit 1988 (Akta 342) dan Seksyen 269 Kanun Keseksaan.

Dalam perkembangan lain, Azlan berkata, sehingga hari ini pihaknya telah menerima dua permohonan permit daripada parti politik untuk menjalankan kempen PRN.
“Kita telah berbincang dengan Suruhanjaya Pilihan Raya (SPR), Kementerian Kesihatan (KKM) dan Majlis Keselamatan Negara (MKN) mengenai permit tersebut yang membenarkan pemohon mengadakan kempen melalui pembesar suara sahaja.
“Setakat ini dua permohonan telah diterima daripada parti DAP. Kepada parti-parti politik lain yang ingin memohon permit berkempen melalui pembesar suara hendaklah mengemukakan permohonan kepada Ketua Polis Daerah (KPD),” katanya. -K! ONLINE


Mangsa banjir berkurangan, 4 PPS ditutup
Oleh NUR ANATI JUHARI

9 November 2021, 5:24 pm
ALOR SETAR – Jumlah mangsa banjir di negeri ini yang masih ditempatkan di tiga pusat pemindahan sementara (PPS) di daerah Pendang dan Kota Setar berkurangan kepada 343 orang daripada 91 keluarga sehingga pukul 4 petang ini.
Ketua Bahagian Sekretariat Bahagian Pengurusan Operasi Bencana Angkatan Pertahanan Awam (APM) Kedah, Mejar (PA) Mohd. Muaz Mohd. Yusof berkata, dua PPS yang masih aktif di daerah Pendang ialah Dewan Rakan Sukan, Tanah Merah dan Dewan Cenderawasih.
“Seramai 170 mangsa daripada 43 keluarga masih berada di PPS Dewan Rakan Sukan dan 59 mangsa daripada 20 keluarga di PPS Dewan Cenderawasih,” katanya dalam satu kenyataan di sini hari ini.
Menurut beliau, di daerah Kota Setar pula, hanya satu PPS yang masih beroperasi iaitu PPS Sekolah Menengah Kebangsaan (SMK) Convent melibatkan seramai 114 mangsa daripada 28 keluarga.
“Sebanyak empat PPS lagi di daerah Kota Setar iaitu PPS Sekolah Kebangsaan (SK) Suka Menanti, PPS SK Darul Hikmah, PPS SK Convent dan PPS SMK Simpang Kuala ditutup hari ini,” tambahnya. – K! ONLINE


[KEMASKINI] Polis buru pemandu Toyota Corolla rempuh Perodua Alza
Oleh NOOR HASLIZA NUSI

9 November 2021, 5:34 pm
GEORGE TOWN – Polis sedang mengesan identiti pemandu kereta jenis Toyota Corolla yang bertindak melarikan diri selepas merempuh sebuah kenderaan pelbagai guna (MPV) jenis Perodua Alza dari arah belakang di Persiaran Bukit Jambul, di sini semalam.
Ketua Polis Daerah Timur Laut, Asisten Komisioner Soffian Santong berkata, pihaknya menerima laporan daripada seorang lelaki tempatan yang juga pemilik MPV tersebut berhubung kejadian yang berlaku pada pukul 8.48 pagi itu.
“Terdahulu video kemalangan kecil melibatkan dua buah kenderaan yang berdurasi satu minit 18 saat tular di media sosial hari ini.
“Hasil siasatan mendapati kemalangan berlaku apabila Perodua Alza berhenti di simpang untuk sedia membelok manakala pemandu Toyota Corolla dikatakan tidak mengikut giliran dan memotong ke kanan (garisan berkembar dan melawan arus).
“Pemandu Toyota Corolla telah mencelah masuk semula ke laluan asal (kiri) apabila terdapat kenderaan lain datang dari arah bertentangan sehingga menyebabkan dia melanggar bahagian belakang Perodua Alza.
“Pemandu terbabit cuma hendak berbincang, namun pemandu Toyota Corolla bukan sahaja enggan memberi kerjasama malah terus melarikan diri,” katanya dalam satu kenyataan hari ini.

Bagaimanapun beliau memberitahu, setakat petang ini, pemandu atau pemilik berdaftar kenderaan Toyota Corolla berkenaan masih belum tampil membuat laporan polis.
Katanya, usaha mengesan pemandu dan pemilik kenderaan sedang dijalankan dan kes disiasat di bawah kaedah-kaedah lalulintas 1959. – K! ONLINE


JBPM tumpukan enam negeri berhadapan monsun timur laut
Oleh NOR SHAFAWATI YUP

9 November 2021, 5:06 pm
PORT DICKSON – Jabatan Bomba dan Penyelamat Malaysia (JBPM) akan memberi tumpuan kepada enam buah negeri yang dijangka berhadapan dengan monsun timur laut.
Timbalan Ketua Pengarah (Operasi) JBPM, Datuk Abdul Wahab Mat Yasin berkata, anggota di negeri-negeri lain juga diminta untuk bersiap sedia termasuk untuk memberikan bantuan kepada negeri yang terjejas.
“Negeri-negeri yang tidak terlibat dengan banjir tetap perlu mengadakan latihan dan bersiap sedia untuk bantu negeri-negeri berjiran ataupun mana-mana negeri yang berada dalam keadaan banjir yang besar dan luar jangka.
“Seperti tahun lepas JBPM Negeri Sembilan tetap membantu di kawasan seperti Maran, Pahang dengan menghantar aset dan juga keanggotaan bagi mempercepatkan proses pemindahan dan penyelamatan,” katanya dalam sidang akhbar di sini hari ini. -K! ONLINE


Pesohor umum ibu pemenang peraduan anjuran sendiri
Oleh KOSMO!

9 November 2021, 5:11 pm
BANDAR MEXICO – Seorang pesohor media sosial di  Mexico dikecam netizen kerana mengumumkan ibunya sebagai pemenang bagi peraduan yang dianjurkan oleh dirinya sendiri, lapor laman berita Oddity Central semalam.
Lore Garza menganjurkan peraduan berkonsep loteri kepada lebih 140,000 pengikutnya dengan menawarkan hadiah berupa sebuah kenderaan utiliti sukan (SUV) Kia sebagai tanda menghargai kesetiaan mereka.
Peserta hanya perlu membeli seberapa banyak ‘tiket loteri’ bagi membolehkan mereka berpeluang memenangi hadiah utama.
Bagaimanapun, para peserta meluahkan rasa marah apabila Garza mengumumkan bahawa ibunya merupakan pemenang peraduan tersebut selepas nombor milik wanita itu terpilih.
“Ia adalah sesuatu yang berada di luar kawalan. Saya tidak tahu siapa yang akan memenangi peraduan ini sebelum cabutan dibuat,” kata Garza sambil menegaskan bahawa pemilihan nombor dilakukan secara telus.
Tambah wanita itu, dia merupakan mangsa kepada ‘budaya pembatalan’, di mana ramai orang yang ingin melihat kejatuhannya.

Meskipun penjelasan yang diberikan Garza berjaya meyakinkan sebilangan pengikutnya, terdapat juga sebilangan lagi yang tidak mempercayai kata-kata wanita itu, terutamanya apabila dia gagal memenuhi janjinya untuk memberikan hadiah bernilai sehingga 50,000 peso (RM10,219) kepada lima pemenang bertuah.
Garza berkata, dia mempertimbangkan untuk membeli kereta baharu buat ibunya dan menganjurkan peraduan itu sekali lagi, namun tidak akan menyerahkan SUV Kia tersebut kepada orang lain kerana ‘tidak adil untuk menghadiahkannya kepada orang yang tidak menang’. – Agensi


Tiada projek lebuh raya nama SKE di Selangor
Oleh MOHD YUNUS YAKKUB

9 November 2021, 4:58 pm
SHAH ALAM – Kerajaan negeri bakal mengambil tindakan terhadap individu yang menularkan video mengenai pembinaan lebuh raya baru yang dinamakan Sungai Klang Ekspressway (SKE) yang didapati mengelirukan orang ramai.
Pengerusi Jawatankuasa Tetap Infrastruktur, Kemudahan Awam, Pemodenan Pertanian dan Industri Asas Tani Selangor, Ir. Izham Hashim berkata, ini berikutan hasil semakan mendapati projek tersebut tiada dalam senarai kelulusan projek lebuh raya yang akan dilaksanakan di negeri ini.
Katanya, sebaliknya terdapat satu projek yang hampir sama melibatkan jajaran Sungai Klang bermula dari Klang hingga Kuala Lumpur iaitu Lebuh Raya Sungai Kelang LINK (SKL) yang hanya mendapat kelulusan dasar Majlis Mesyuarat Kerajaan Negeri (MMKN) pada 27 Januari lalu.
“Segala pelaksanaan projek penswastaan lebuh raya di negeri adalah tertakluk kepada kelulusan kerajaan pusat. Kerajaan negeri hanya memudahcara pelaksanaan projek supaya mematuhi peraturan sedia ada untuk memastikan projek berjalan tanpa memberikan masalah kepada rakyat.
“Kebimbangan saya terhadap video itu boleh mengelirukan masyarakat. Walaupun kerajaan negeri tidak luluskan namun projek dibuat di Selangor dengan ada logo pihak berkuasa tempatan (PBT) digunakan tanpa kebenaran seperti Majlis Bandaraya Shah Alam dan Majlis Bandaraya Subang Jaya dengan PBT sendiri tidak tahu mengenai projek tersebut,” katanya pada sidang akhbar hari ini.
Terdahulu tular sebuah video berdurasi 10 minit 10 saat yang dimuat naik sejak Sabtu lalu mengenai SKE dengan jarak lebuh raya itu sejauh 41.2 kilometer.

Jelas Izham, kerajaan tidak boleh mempunyai dua lebuh raya di jajaran Sungai Klang dengan setakat ini SKL telah diluluskan secara dasar manakala SKE tiada.
“Malah enam projek lebuh raya di Selangor termasuk Lebuhraya Kinrara-Damansara (Kidex) 2.0, semuanya masih dalam peringkat perbincangan dan kelulusan dasar serta belum ada kelulusan penuh dari kerajaan pusat,” tegasnya.
Mengulas lanjut, beliau berkata, sebarang cadangan projek penswastaan lebuh raya di Selangor perlu dicadangkan melalui Lembaga Lebuhraya Malaysia (LLM) ke Unit Perancang Ekonomi Negeri (UPEN).
“Seterusnya akan dibawa ke JawatanKuasa Pemantauan Pelaksanaan Projek Lebuhraya dan Infrastruktur Selangor yang dipengerusikan saya sendiri dengan meneliti semua projek termasuk infra sebelum dibawa ke Mesyuarat Tindakan Ekonomi Selangor (MTES) dan kemudiannya MMKN.
“Selepas kerajaan pusat beri kelulusan, pemaju kena patuhi peraturan kerajaan negeri antaranya Penilaian Impak Alam Sekeliling (EIA), SIA ( Penilaian Impak Sosial) dan TIA ( Penilaian Impak Trafik). Kita juga mahu isu tanah diselesaikan dahulu bagi mengelak kes kelewatan seperti Lebuh Raya Persisiran Pantai Barat (WCE),” jelasnya. -K!ONLINE


Bukan insiden pertama, mangsa konsert Travis Scott 2017 buka mulut
Oleh HANISAH SELAMAT

9 November 2021, 5:16 pm
TRAGEDI konsert Travis Scott di Festival Astroworld minggu lalu menggembalikan igauan ngeri seorang pemuda berusia 27 tahun, Kyle Green, yang lumpuh selepas ditolak dan terjatuh  semasa menyaksikan persembahan mega penyanyi itu, empat tahun lalu.
Green yang ketika itu mengalami cedera parah termasuk patah tulang belakang marah apabila insiden masa lalu tidak menjadi pengajaran kepada penghibur rap tersebut sehingga berulang kembali, malah lebih teruk membabitkan kematian.
Dalam kejadian di New York, Amerika Syarkat pada 2017, dia mendakwa terjatuh dari tingkat tiga tempat duduk selepas dirempuh penonton lain namun petugas konsert terus mengangkatnya tanpa menggunakan sebarang alat bantuan kecemasan seperti penyangga leher.
Apabila kemalangan serupa berulang di Texas, pemuda yang menggunakan kerusi roda untuk bergerak memberikan respons menerusi peguamnya, Howard Hershenhorn.
“Dia kesal mendengar berita berkenaan insiden menyedihkan itu selain berkongsi perasaan hiba dengan keluarga mangsa yang maut dan cedera parah.
“Lebih menaikkan kemarahan kerana perkara itu boleh dielakkan jika Travis belajar daripada kesilapan lalu dan mengubah sikapnya daripada menghasut penonton berkelakuan secara melulu,” kata peguamnya.

Terdahulu, Green menfailkan saman terhadap beberapa pihak terutama, Scott, enam bulan selepas kejadian berlaku dan kesnya masih berlangsung di Mahkamah Tinggi Manhattan.
Biarpun sudah boleh bergerak menggunakan alat bantuan, anak muda bersemangat tinggi terbabit tetap melalui kehidupan perit kerana mengalami kecacatan kekal lumpuh separuh badan.
Para Jumaat lalu seramai lapan penonton maut dengan korban termuda berusia 14 tahun manakala lebih 300 lagi cedera selepas berlaku insiden rempuhan membabitkan 50,000 penonton di Festival Astroworld yang dijayakan Travis Scott.
Tidak menunggu lama, beberapa mangsa dilaporkan sudah melantik peguam susulan insiden yang berlaku Texas itu dengan anggaran tuntutan saman membabitkan jutaan dollar.
Sehingga kini, baik Scott mahu pun Live Nation, masing-masing tidak memberi sebarang maklum balas berhubung saman berkenaan, sebaliknya mengumumkan sedia membiayai kos pengebumian mangsa yang terkorban, selain bekerjasama dengan BetterHelp bagi memberikan perkhidmatan kaunseling kepada mangsa lain.
Pada masa sama, penganjur Astroworld turut mengembalikan wang kepada semua yang membeli tiket konsert pada Jumaat serta Sabtu yang telah dibatalkan.
Klip video kejadian terus bertebaran dalam laman sosial, sekali gus membuatkan satu dunia mengecam penyanyi kelahiran Houston itu yang didakwa lambat bertindak.
Kemarahan ramai semakin memuncak apabila beberapa kes mahkamah lama membabitkan konsert Scott dibongkar termasuk kes di Arkansas menyaksikan penyanyi itu mengaku bersalah atas dakwaan menggalakkan penonton meluru ke pentas. – K! ONLINE


Felda jadi lubuk penagih dadah
Oleh NOR SHAFAWATI YUP

9 November 2021, 4:52 pm
SEREMBAN – Kawasan Felda di negeri ini dikesan menjadi antara ‘lubuk’ aktiviti penyahlahgunaan dadah dengan anggaran 30 peratus daripada keseluruhan tangkapan pada tahun ini melibatkan lokasi tersebut.
Ketua Jabatan Siasatan Jenayah Narkotik Negeri Sembilan, Superitendan Mohd. Faisal Mohd. Noor berkata, kawasan Felda terlampau luas dan mempunyai jalan tikus yang menyebabkan penagih memilih tempat itu bagi mengelak dikesan pihak berkuasa
“Kawasan dalam Felda terutama dalam kebun kelapa sawit menjadi ‘port’ (lubuk) penagih dadah, kalau tidak biasa boleh sesat.
“Kebanyakan individu terlibat dalam aktiviti dadah kerana mereka ada duit serta dipengaruhi kawan-kawan serta orang sekeliling selain mahukan hiburan,” katanya dalam sidang akhbar di sini semalam.
Jelas Mohd. Faisal, sepanjang bulan Januari hingga Oktober tahun ini Jabatan Siasatan Jenayah Narkotik (JSJN) Negeri Sembilan telah melakukan sebanyak 4,334 tangkapan berbanding 5,742 dalam tempoh yang sama tahun lalu.
“Daripada jumlah itu, 2,303 melibatkan penagih dadah, 1,298 (pengedar dadah) dan 734 (pemilikan dadah).

“Jumlah anggaran keseluruhan nilai ranpasan dadah adalah RM2.64 juta dan nilai sitaan aset-aset RM5.5 juta,” katanya. -K! ONLINE


Aduan kera, babi paling tinggi diterima Perhilitan NS
Oleh NOR SHAFAWATI YUP

9 November 2021, 5:01 pm
SEREMBAN – Kes gangguan haiwan liar melibatkan babi dan kera merupakan aduan tertinggi yang diterima Jabatan Perlindungan Hidupan Liar dan Taman Negara (Perhilitan) Negeri Sembilan sepanjang tahun ini.
Menteri Besar Negeri Sembilan, Datuk Seri Aminuddin Harun berkata, pihaknya memandang serius masalah itu kerana kehadiran haiwan berkenaan turut mengancam keselamatan orang awam.
“Di Negeri Sembilan sebahagian besar kawasannya adalah pertanian dan banyak aduan diterima daripada pengusaha dan petani.
“Ia telah menyebabkan kerugian kepada mereka terutama pada musim buah-buahan sedangkan kos untuk memulakan operasi yang terpaksa mereka tanggung adalah tinggi malah sebelum ini ada juga kes kanak-kanak yang dicederakan kera,” katanya pada sidang akhbar di Pejabat Perhilitan Negeri Sembilan di sini hari ini. -K! ONLINE


3 remaja jadi mangsa eksploitasi seks diselamatkan
Oleh MOHAMAD FAIZAL HASHIM

9 November 2021, 4:54 pm
KULAI – Tiga remaja perempuan yang disyaki menjadi mangsa eksploitasi seks bawah umur berjaya diselamatkan hasil serbuan yang dilakukan di sebuah premis kecantikan di Jalan Air Hitam, Batu 21, di sini, semalam.
Ketua Polis Daerah Kulai, Superintendan Tok Beng Yeow berkata, kesemua remaja tempatan yang diselamatkan itu berusia lingkungan 13 hingga 15 tahun.
Katanya, bertindak atas maklumat, sepasukan polis Bahagian Siasatan Jenayah dan Bahagian Integriti dan Pematuhan Standard Ibu Pejabat Polis Daerah (IPD) Kulai menjalankan serbuan dan pemeriksaan Op Noda pada pukul 2.40 petang.
“Setibanya di lokasi, polis membuat pemeriksaan dan menahan seorang wanita warga Indonesia dan seorang lelaki tempatan berusia 38 tahun disyaki terbabit dalam kegiatan persundalan.
“Dalam serbuan itu, polis turut berjaya menyelamatkan remaja perempuan berusia 13 hingga 15 tahun disyaki menjadi mangsa eksploitasi seks bawah umur,” katanya dalam kenyataan hari ini.
Dalam serbuan itu, polis turut merampas tiga unit telefon bimbit, sehelai tuala, segulung tisu, satu paket kondom dan wang tunai berjumlah RM534.

Katanya, kesemua suspek dan mangsa yang diselamatkan dibawa ke IPD Kulai untuk tindakan selanjutnya. -K! ONLINE


Amaran ribut petir di seluruh negara petang ini
Oleh FITRI HAZIM

9 November 2021, 4:32 pm
PETALING JAYA- Orang ramai dinasihatkan untuk terus berwaspada susulan amaran ribut petir yang dikeluarkan oleh Jabatan Meteorologi Malaysia (METMalaysia) di seluruh negara petang ini.
Jabatan Meteorologi Malaysia dalam satu kenyataan berkata, amaran ribut petir beserta hujan lebat itu dikeluarkan di seluruh negeri Perlis, Pulau Pinang dan Wilayah Persekutuan Kuala Lumpur, Putrajaya dan Labuan selain di beberapa daerah di negeri Kedah, Perak, Kelantan, Terengganu, Pahang, Selangor, Negeri Sembilan, Johor, Sabah dan Sarawak.
“Di Kedah, kawasan yang dijangka akan mengalami hujan lebat serta ribut petir ialah Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik, Baling, Kulim dan Bandar Baharu. Manakala di Perak kawasan yang terlibat ialah Kerian, Laut, Matang, Dan Selama, Hulu Perak, Kuala Kangsar, Kinta, Kampar, Batang Padang dan Mualim.
“Di Pantai Timur pula kawasan yang dijangka akan mengalami hujan lebat berserta ribut petir ialah di Kelantan (Tumpat, Kota Bharu, Kuala Krai dan Gua Musang); Terengganu (Besut, Setiu, Kuala Nerus, Huku Terengganu dan Dungun) dan Pahang (Raub, Jerantut, Maran, Kuantan, Bera, Pekan dan Rompin),” katanya di sini tadi.
Katanya, cuaca tersebut diramal akan berlaku sehingga pukul 5.00 petang ini.
“Sementara itu, keadaan sama turut diramala berlaku di Negeri Sembilan, melibatkan daerah Seremban; di Johor (Segamat, Kluang, Mersing, Kulai, Kota Tinggi dan Johor Bahru).

“Manakala di Sarawak pula, cuaca berkenaan boleh berlaku di Serian, Samarahan, Sri Aman, Betong (Betong), Sarikei (Pakan dan Julau), Sibu (Kanowit dan Selangau), Mukah (Daro dan Matu), Kapit dan Limbang,” ujarnya.
Selain itu, katanya, beberapa daerah di Sabah juga bakal dilanda hujan lebat ialah Pedalaman (Kuala Penyu dan Beaufort), Pantai Barat, Tawau (Tawau, Kunak dan Lahad Datu), Sandakan (Telupid, Kinabatangan, Beluran dan Sandakan) dan Kudat.- K!ONLINE


Makan pakai ‘chopstick’ tak haram ya – Adam Corrie
9 November 2021, 4:28 pm
PETALING JAYA – Pelakon Adam Corrie mendedahkan, dia pernah ditegur kerana masih menggunakan penyepit makanan atau ‘chopstick’ ketika makan meskipun sudah bergelar mualaf.
Hal ini kerana, ada segelintir masyarakat yang ‘cetek’ ilmu menganggap penggunaan ‘chopstick’ oleh orang beragama Islam adalah haram di sisi agama.
“Ambil yang positif. Hidup berbilang kaum. Makan guna ‘chopstick’ tak haram ya. Sebab dulu pernah kena tegur, dah masuk Islam tak boleh pakai ‘chopstick’. Haram katanya,” katanya dalam satu perkongsian Instagram.
Adam turut memuat naik petikan Surah Hujurat ayat 13 yang berbunyi: “Wahai manusia, sesungguhnya Kami menciptakan kamu dari seorang laki-laki dan seorang perempuan dan menjadikan kamu berbangsa-bangsa dan bersuku-suku supaya kamu saling kenal-mengenal.
“Sesungguhnya orang yang paling mulia di antara kamu di sisi Allah ialah orang yang paling takwa di antara kamu. Sesungguhnya Allah Maha Mengetahui lagi Maha Mengenali.”
Jelas pelakon berusia 52 tahun itu, kaedah menggunakan penyepit makanan memang budaya yang diamalkan orang Cina.

Malah pemilik nama lengkap Adam Corrie Lee Abdullah itu juga turut menjelaskan cara penggunaan penyepit makanan dengan betul ketika menjamah nasi yang disediakan di dalam mangkuk.
“Memang begini cara orang Cina lelaki seperti saya makan nasi dalam mangkuk. Rapatkan mangkuk ke mulut, tolak nasi, lauk dan sebagainya guna ‘chopstick’ laju-laju supaya nasi tak tumpah. Bukan sebab gelojoh.Bezakan antara budaya dan agama.
“Kalau nasi dalam pinggan, saya guna tangan sahaja untuk makan. Sebab makan di restoran Cina Muslim, dah siap bagi nasi kukus ayam halia dalam mangkuk. Apa lagi, makan pakai ‘chopstick’ lah, budaya bangsa sendiri,” katanya.
Sekadar info, pelakon yang terkenal dengan watak antagonis itu memeluk Islam 14 tahun lalu iaitu pada 13 Julai 2007 ketika berusia 39 tahun.
Sehingga kini, Adam yang pernah menerima anugerah Tokoh Maal Hijrah peringkat negeri Selangor pada 2017 sudah mengislamkan seramai 20 orang saudara baharu. – K! ONLINE


Empat individu cemas bas jatuh gaung
Oleh ABDUL RASHID ABDUL RAHMAN

9 November 2021, 4:09 pm
MARAN – Empat individu termasuk dua penumpang bas melalui detik mencemaskan selepas bas dinaiki mereka hilang kawalan dan terjatuh ke dalam gaung sedalam kira-kira tiga meter di Jalan Besar Jengka 5 di sini semalam.
Tiada kemalangan jiwa dilaporkan dalam kejadian itu dengan hanya konduktor bas wanita berusia 57 tahun mengalami luka di bahagian kepala.
Ketua Jabatan Siasatan dan Penguatkuasaan Trafik Pahang, Superintendan Kamarulzaman Jusoh berkata, kejadian kira-kira pukul 4.11 petang itu berlaku ketika bas berkenaan dalam perjalanan dari arah Jengka ke Kuantan.
“Apabila sampai di lokasi kejadian bas yang dipandu itu tiba-tiba hilang kawalan dalam cuaca hujan dan terjatuh ke dalam gaung sedalam tiga meter di tepi jalan tersebut.
“Akibat kejadian konduktor bas mengalami luka kecil di bahagian kepala manakala pemandu dan dua penumpang tidak mengalami sebarang kecederaan,”katanya di sini hari ini.
Menurut Kamarulzaman kes disiasat mengikut Peraturan 10 Kaedah-kaedah Lalu lintas Jalan 1959 (Rule 10LN 166/59) dan siasatan lanjut dilakukan.

Katanya berdasarkan siasatan awal mendapati lokasi kejadian jalan lurus dan semasa kejadian hujan lebat dan permukaan jalan basah.
“Berdasarkan siasatan awal juga mendapati kemalangan berpunca daripada kecuaian pemandu bas yang gagal mengawal kenderaan sehingga menyebabkan kemalangan,”ujarnya. -K! ONLINE


Berkumpul di kampung punca kes Covid-19 Kelantan meningkat
Oleh ROSALWANI CHE SOH

9 November 2021, 4:45 pm
KOTA BHARU – Pulang ke kampung dan berkumpul bersama ahli keluarga semasa cuti umum perayaan Deepavali minggu lalu dipercayai menjadi punca peningkatan kes jangkitan Covid-19 di Kelantan.
Kelantan merekodkan kes jangkitan Covid-19 sebanyak 820 kes semalam iaitu peningkatan melebihi dua kali ganda berbanding kelmarin dengan 376 kes.
Menteri Besar Kelantan, Datuk Ahmad Yakob berkata, ramai perantau pulang ke kampung halaman mereka di Kelantan semasa cuti sambutan Deepavali baru-baru ini yang sudah pastinya berlaku aktiviti berkumpul bersama ahli keluarga.
“Peningkatan jangkitan Covid-19 menunjukkan peningkatan selepas cuti umum baru-baru ini. Kita dapat lihat, kes jangkitan Covid-19 di Kelantan akan meningkat tidak kira apa musim perayaan di negara ini.
“Saya akan mengadakan mesyuarat dengan Majlis Keselamatan Negara esok untuk mengenal pasti punca sebenar kenaikan jangkitan Covid-19 di negeri ini yang sering mencatatkan peningkatan,” katanya.
Beliau berkata demikian ketika ditemui pemberita selepas merasmikan Majlis Anugerah Belia Negara Peringkat Negeri Kelantan di Hotel Perdana, di sini hari ini. -K! ONLINE


Bayar RM1,660 hidangan udang, siakap Langkawi
Oleh KOSMO!

9 November 2021, 4:35 pm
PETALING JAYA – Seorang lagi individu tampil ke hadapan berhubung isu ‘dianiaya’ oleh restoran yang menjual hidangan seekor ikan siakap ‘kayangan’ di Langkawi.
Menerusi satu hantaran di Facebook Rohani Osman berkata, dia memesan ikan siakap masak tiga rasa, udang masak pedas dan sebagainya.
Katanya dia sedia maklum makan di sebuah restoran terapung pastinya mahal dan menganggarkan nilai yang perlu dibayar sekitar RM600 hingga RM700.
“Namun, apa yang mengekutkan, apabila sampai sahaja bil, kami perlu membayar sebanyak RM1660.
“Bukan tidak mampu untuk membayarnya tetapi terasa seperti dianiaya,” katanya di sini hari ini.
Tambahnya, dia tidak dimaklumkan oleh peniaga premis tersebut berat ikan siakap yang diberikan sehinggalah ditunjukkan dalam resit yang diberikan.

“Kami diberikan ikan siakap seberat 4.98 kilogram (kg). Ramai yang terkena sebab peniaga tidak maklum dan tunjukkan dahulu ikan kepada pelanggan.
“Saya akan jadikan ini sebagai satu pengajaran, sebagai pelanggan yang bijak, tanya betul-betul harga dan timbang dahulu di hadapan mata,” ujarnya.
Difahamkan, restoran yang dikunjungi Rohani merupakan restoran yang sama tular di media sosial mengenakan caj yang tinggi kepada pelanggannya.
Sebelum ini, seorang pengguna media sosial mendedahkan terpaksa membayar lebih RM1,196 bagi menikmati hidangan ikan siakap seberat 7 kg di restoran sama. -K! ONLINE


Pengurusan 1MDB seperti kopitiam di Jalan Petaling
Oleh MOHD RIDZAUDDIN ROSLAN

9 November 2021, 4:42 pm
KUALA LUMPUR – Mahkamah Tinggi di sini hari ini diberitahu bahawa perjalanan syarikat 1Malaysia Development Berhad (1MDB) diumpamakan diuruskan seperti sebuah kedai kopitiam di Jalan Petaling.
Kata-kata perumpamaan itu dinyatakan Timbalan Pendakwa Raya Datuk Seri Gopal Sri Ram pada perbicaraan kes rasuah dan pengubahan wang haram dana RM2.3 bilion milik 1MDB dihadapi bekas Perdana Menteri Datuk Seri Najib Tun Razak.
Dalam prosiding hari ini, Sri Ram berkata demikian ketika membantah soalan balas peguam Wan Aizuddin Wan Mohammed terhadap saksi pendakwaan ke-10 yang juga bekas Ketua Pegawai Eksekutif 1MDB, Mohd. Hazem Abdul Rahman yang disifatkan tidak relevan kepada pembelaan.
Berikutan itu, Hakim Collin Lawrence Sequerah bertanyakan Wan Aizuddin bagaimana soalan yang diajukan kepada saksi pendakwaan itu adalah relevan kepada pembelaan kes anak guamnya.
Wan Aizuddin kemudian menjawab, pihak pembelaan akan menunjukkan bahawa terdapat salah urus dalam syarikat 1MDB.
Pada peringkat itu, Sri Ram berkata , soalan yang ditanyakan adalah tidak relevan dan saksi  bukan dibicarakan dalam kes berkenaan.

“Kami menyatakan bahawa hal ehwal 1MDB pada ketika itu seperti diuruskan dari kedai kopi cina (kopitiam) di Jalan Petaling.. semua individu ini mendapat arahan daripada Jho Low ( ahli perniagaan dalam buruan Low Taek Jho) yang juga adalah alter ego tertuduh. Ini adalah kes kami…(soalan balas yang ditanyakan adalah lansung tidak relevan kepada kes ini,” kata Sri Ram.
Najib, 67, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama. -K!ONLINE


Padah tidak guna lintasan pejalan kaki
Oleh ROHANA MOHD. NAWI

9 November 2021, 4:48 pm
KOTA BHARU – Malang tidak berbau. Itu nasib seorang lelaki yang maut selepas dirempuh sebuah kereta akibat tidak menggunakan lintasan pejalan kaki di Jalan Kota Bharu-Kuala Terengganu, Kubang Kerian di sini semalam.
Dalam kejadian kira-kira pukul 7.30 petang itu, mangsa, Tuan Othman Tuan Abdullah, 57, disahkan meninggal dunia di lokasi kejadian selepas mengalami kecederaan parah pada beberapa bahagian anggota badan.
Ketua Polis Daerah Kota Bharu, Asisten Komisioner Abdul Rahim Daud berkata, siasatan mendapati, sebuah kereta jenis Mercedes Benz dipandu seorang warga emas dari arah lampu isyarat Kubang Kerian ke Pasir Tumboh di sini.
Menurutnya, semasa pemandu itu tiba di hadapan sebuah kedai perabot, warga emas itu melihat mangsa secara tiba-tiba melintas jalan dari arah kiri ke kanan jalan.
“Akibat jarak yang terlalu dekat ditambah pula keadaan cuaca gelap, warga emas itu tidak sempat menekan brek sebelum merempuh mangsa.
“Mangsa yang disahkan meninggal dunia di tempat kejadian telah dihantar ke Hospital Univerditi Sains Malaysia, Kubang Kerian di sini untuk dibedah siasat,” katanya ketika dihubungi Kosmo! hari ini. -K! ONLINE


Kecederaan: Awie kekal diperintah bayar RM80,000 pada Rozana
Oleh NUZULSHAM SHAMSUDDIN

9 November 2021, 4:23 pm
PUTRAJAYA – Penyanyi Datuk Awie kekal diperintah membayar ganti rugi sebanyak RM80,000 kepada bekas isterinya Rozana Misbun atas kecederaan yang dialami wanita itu tujuh tahun lalu.
Keputusan sebulat suara itu (unamious) dibuat panel hakim Mahkamah Rayuan di sini hari ini yang diketuai oleh Datuk Nor Bee Ariffin bersama Datuk S. Nantha Balan dan Datuk Ghazali Cha selepas menolak rayuan Awie,53, atau nama sebenarnya Ahmad Azhar Othman selaku perayu dalam saman sivil yang difailkan Rozana.
Dalam penghakimannya, hakim Nor Bee berkata Mahkamah Sesyen dan Mahkamah Tinggi Shah Alam sebelum ini yang memerintahkan perayu membayar jumlah itu tidak tersalah arah dalam undang-undang atau fakta atau keterangan.
“Kami (Mahkamah Rayuan) mendapati Mahkamah Tinggi tidak salah dalam mencapai keputusannya untuk mengesahkan keputusan Mahkamah Sesyen. Oleh itu tiada merit dalam rayuan ini dan rayuan perayu ditolak dengan kos RM15,000,” kata hakim itu dalam prosiding pendengaran rayuan perayu melalui aplikasi Zoom.
Dalam prosiding hari ini, peguam Hazman Harun mewakili Awie manakala peguam-peguam Azlan Abd. Roni, Ahmad Fakhri Abu Samah dan Nasyrah Ezzan Ali mewakili Rozana selaku responden.
Pada september 2018,  Mahkamah Sesyen Shah Alam memerintahkan penyanyi lagu Diambang Wati itu membayar ganti rugi am sebanyak RM30,000 dan ganti rugi teruk sebanyak RM50,000 dibayar Rozana.

Dalam saman sivil yang difailkan Rozana selaku plaintif ketika itu, wanita itu nenuntut ganti rugi untuk kecederaan-kecederaan yang dialami yang mana antaranya adalah keretakan pada bahagian tulang rusuk, lebam-lebam di bahagian muka dan beberapa bahagian lain.
Pada Mac 2016, Awie dilepas dan dibebaskan oleh Mahkamah Majistret Ampang daripada tuduhan sengaja menyebabkan kecederaan parah terhadap Rozana dirumah mereka Ukay Perdana, Hulu Klang pada 2014 selepas membayar kompaun sebanyak RM10,000.
Mahkamah memerintahkan Awie membayar kompaun itu, selepas Awie membuat permohonan maaf secara terbuka terhadap Rozana selepas dia mengaku bersalah melakukan kesalahan itu.
Sementara pada Mei 2016,  Awie, didenda RM2,000 oleh Mahkamah Majistret Kuala Lumpur, selepas mengaku bersalah mendatangkan kecederaan terhadap Rozana
di kaunter PNB Jalan Tun Razak, pada tahun sama.
Awie dan Rozana berkahwin pada 20 Jun 2005 dan dikurniakan tiga anak iaitu Putra Ahmad Merrah, Putra Ahmad Rezzki, dan Puteri Qasseh Antasha,. Pasangan itu kemudian bercerai secara sah pada 1 November 2014. -K!ONLINE


Roti canai biawak tarik perhatian
Oleh NUR HUDA MUSA

9 November 2021, 4:14 pm
PETALING JAYA – Keunikan seorang pengusaha roti canai mencipta roti canai berbentuk biawak mendapat perhatian orang ramai.
Rakaman cara-cara roti canai itu disediakan turut tular di media sosial.
Menerusi video yang dikongsi di laman Twitter @wahyuyordans, roti canai itu disediakan dengan teliti bagi menghasilkan bentuk menyerupai biawak.
Selepas siap dimasak, roti canai itu dihidangkan dengan dua biji telur setengah masak dan dimakan bersama kuah kari.
Tinjauan di ruang komen mendapati, walaupun rupa bentuk roti canai itu agak ngeri, orang ramai turut memuji kreativiti peniaga tersebut.
“Bentuk biawak ke? Tapi kenapa terbayang bentuk cicak. Haha lain macam, tapi teringin juga nak rasa. Telur tu nampak menarik,” kata Yatt.

“Kreatif sungguh. Agak-agak harga kayangan tak ni? Tengok bukan senang nak buat,” kata Bob.
“Orang Malaysia kadang-kadang kreatif sangat luar daripada kotak,” kata Charms. – K! ONLINE


47,000 buku percuma buat peserta WBB
9 November 2021, 4:20 pm
PETALING JAYA – Sebanyak 47,000 naskah buku percuma akan diberikan kepada peserta program Wanita Bangkit Berniaga (WBB) yang akan diadakan pada 26 hingga 28 November depan.
Ketua Pegawai Perniagaan RichWorks International Sdn. Bhd. (RichWorks International), Radz Mohd. berkata, buku itu menampilkan 100 usahawan sebahagiannya merupakan golongan wanita yang sudah mencapai jualan melebihi RM1 juta dalam setahun di bawah bimbingan RichWorks.
“Buku terbaru ini bertajuk 100 Usahawan Jutawan: Satu Misi Bantu The Nation juga dicetak khas sempena hari jadi ke-47 Pengasas RichWorks International dan Mentor Usahawan, Datuk Dr. Azizan Osman pada Ahad ini.
“Buku setebal 600 lebih halaman, pastinya memberikan inspirasi, idea dan bukti bahawa anda terutama wanita juga mampu bina bisnes yang berjaya,” katanya ketika ditemui pada majlis Jerayawara Jutawan Wanita di Wisma Mutyara, Puchong, hari ini.
Turut hadir pada majlis tersebut Menteri Pembangunan Wanita, Keluarga dan Masyarakat, Datuk Seri Rina Mohd. Harun.
Jelasnya, peserta perlu mendaftar dalam program WBB sebelum menerima e-buku atau buku fizikal dengan hanya membayar kos penghantaran.

Sementara itu, Rina berkata, program WBB mendapat sambutan menggalakkan dengan seramai 16,000 orang sudah mendaftar setakat ini.
“Saya menyeru orang ramai terutama golongan wanita di luar sana untuk tidak melepaskan peluang ini dengan sertai WBB malah mendapatkan buku 100 Usahawan Jutawan ini.
“Mereka akan diberikan pendedahan dan dilatih bagaimana nak memulakan dan menjalankan bisnes yang berjaya serta platform mulakan bisnes, insya-Allah,” jelasnya.
Untuk mendaftar program WBB dan mendapatkan buku 100 Usahawan Jutawan, layari laman web wanitabangkitberniaga.com. – K! ONLINE


Dalang sindiket edar dadah berjaya diberkas
Oleh ALWANI ZAFIRAH

10 November 2021, 10:37 pm
PETALING JAYA – Polis berjaya menumpaskan satu sindiket pengedaran dadah didalangi seorang lelaki warga tempatan termasuk merampas kira-kira 1.1 kilogram (kg) dadah bernilai RM38,535 di sebuah pangsapuri sekitar Bandar Baru Sentul pada Isnin lalu.
Ketua Polis Daerah Sentul, Asisten Komisioner Beh Eng Lai berkata, tangkapan ke atas suspek berusia 31 tahun itu telah dilakukan sepasukan polis dari Bahagian Siasatan Jenayah Narkotik, Ibu Pejabat Polis Daerah (IPD) Sentul.
“Pemeriksaan awal mendapati suspek disyaki terlibat dengan aktiviti pengedaran dadah di sekitar Lembah Klang. Polis turut menjumpai dadah jenis heroin yang dianggarkan seberat 0.3 kg dalam pemilikannya.
“Hasil soal siasat ke atas suspek telah membawa pasukan serbuan ke kediamannya dan berjaya merampas lebihan dadah, wang tunai berjumlah RM60,000 serta pelbagai barang kemas yang dipercayai hasil daripada penjualan dadah,” katanya dalam satu kenyataan hari ini.
Mengulas lanjut, suspek didapati negatif dadah namun memiliki satu rekod lampau berkaitan dadah.
“Suspek kini ditahan reman selama enam hari bermula semalam sehingga Ahad ini dan kes disiasat di bawah seksyen 39B Akta Dadah Berbahaya 1952,” jelasnya. – K! ONLINE.


Kuching City calar rekod bersih TFC
Oleh MUHAMMAD HELMEE RAMLI

10 November 2021, 11:12 pm
KUALA LUMPUR – Hasrat Terengganu FC (TFC) untuk mengekalkan rekod kemenangan bersih dalam saingan Kumpulan B Piala Malaysia 2021 lebur apabila sekadar seri 1-1 menentang Kuching City di Stadium Negeri, Sarawak sebentar tadi.
Walaupun gagal untuk mencatat kemenangan keenam, namun skuad Sang Penyu itu tidak perlu bimbang memandangkan mereka sudah melayakkan diri ke pentas suku akhir lebih awal.
Pada perlawanan tersebut, skuad kendalian Mohd. Nafuzi Zain itu membuka tirai jaringan menerusi pemain tengah, Mohammad Rahmat Makasuf selepas percubaan deras yang dilakukan gagal diselamatkan penjaga gol, Wan Azraie Wan Teh.
Kapten TFC, Makan Konate hampir meletakkan pasukannya mendahului 2-0 pada minit ke-21, namun percubaan yang dilakukan pemain import dari Mali itu sekadar terkena tiang.
Kemudian, perlawanan dilihat agak seimbang dengan kedua-dua pasukan saling berbalas serangan sebelum aksi separuh masa pertama berakhir dengan TFC mendahului 1-0.
Bersambung separuh masa kedua, pasukan tuan rumah tidak menunggu lama apabila memerlukan masa kurang seminit untuk menyamakan kedudukan selepas percubaan Yuta Suzuki dari luar kotak penalti menggegarkan gawang TFC.

Gol penyamaan itu nyata membangkitkan semangat pemain-pemain Kuching City apabila mereka meningkatkan tempo permainan serta melakukan beberapa percubaan berbahaya menerusi jentera serangan mereka.
Rahmat hampir menjaringkan gol keduanya pada perlawanan tersebut pada minit ke-62, namun percubaan yang dilakukan terkena tiang biarpun sudah berjaya melepasi kawalan Wan Azraie.
Kemudian, serangan demi serangan dilakukan oleh kedua-dua pasukan bagi memburu gol kemenangan, namun kedudukan 1-1 itu kekal sehingga tamat perlawanan.-K! ONLINE


Hujan lebat, ribut petir di 4 negeri hingga pagi esok
Oleh ALWANI ZAFIRAH

10 November 2021, 10:42 pm
PETALING JAYA – Penduduk di Pahang, Melaka, Johor dan Sarawak dinasihatkan untuk terus berhati-hati dan mengambil langkah berjaga-jaga ekoran amaran hujan lebat serta ribut petir malam ini.
Jabatan Meteorologi Malaysia (MetMalaysia) berkata, amaran hujan lebat, ribut petir di empat negeri terlibat dijangka berlaku sehingga pukul 1 pagi esok.
“Di Pahang, kawasan yang dijangka terlibat ialah Rompin manakala di Melaka dan Johor turut mengalami keadaan cuaca yang sama.
“Sementara itu, di Sarawak, hujan lebat dan ribut petir turut diramal melanda Kuching, Serian, Samarahan, Sri Aman (Sri Aman), Sibu (Kanowit dan Selangau), Kapit, Bintulu (Tatau) dan Miri (Beluru, Miri dan Marudi),” katanya di sini hari ini. – K! ONLINE


Selangor bangkit tumpaskan Perak FC
Oleh KOSMO!

10 November 2021, 11:18 pm
IPOH – Selangor FC bangkit pada babak kedua untuk menumpaskan Perak FC dalam perlawanan Piala Malaysia kumpulan B di Stadium Perak sebentar tadi .
Wan Zack Haikal muncul wira juara 33 Kali itu apabila menjaring gol kemenangan pelawat pada minit ke-84.
Sebelum itu, Sean Selvaraj menyamakan kedudukan buat Selangor pada minit ke-71.
Begitupun sehingga gol-gol itu tuan rumah berjaya mengimbangi permainan dengan aksi bertenaga dan tampak mampu mengutip mata pada perlawanan terakhirnya itu.
Royizzat Daud meletak tuan rumah di hadapan apabila menanduk masuk berikutan kesilapan benteng lawan pada minit ke-10.
Selangor yang bagaikan tersedar daripada lena menggandakan usaha tetapi mendapati benteng tuan rumah yang kental bertahan sukar ditembusi.

Usaha mereka akhirnya berjaya apabila Sean dan Wan Zack Haikal menewaskan Hafizul Hakim Khairul Nizam Jothy untuk pelawat mengutip mata penuh dalam perlawanan terakhirnya. – K! ONLINE.


Pemandu Timbalan Menteri nafi memotong di garisan berkembar
Oleh ROHANA MOHD. NAWI

10 November 2021, 10:46 pm
KOTA BHARU – Pemandu kepada Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary didakwa di Mahkamah Majistret di sini hari ini atas pertuduhan memandu sebuah kenderaan pelbagai guna (MPV) dan memotong di garisan berkembar, dua bulan lalu.
Tertuduh, Mohd. Nazre Che Mustafa, 31, bagaimanapun mengaku tidak bersalah selepas pertuduhan terhadapnya dibacakan oleh jurubahasa di hadapan Majistret Mohd. Izdham Naim Che Ani.
Mengikut pertuduhan, tertuduh didakwa telah memandu sebuah MPV jenis Toyota Alphard dengan cara memotong di garisan berkembar sehingga tindakan itu membahayakan diri sendiri dan pengguna jalan raya yang lain.
Kesalahan itu dilakukan olehnya di Jalan Bukit Marak menghala ke Binjai, berhampiran jambatan Gong Dermin di sini kira-kira pukul 5.20 petang pada 26 September lalu.
Tertuduh didakwa mengikut Seksyen 42(1) Akta Pengangkutan Jalan 1987 (Akta 333) yang memperuntukkan hukuman penjara tidak melebihi lima tahun dan denda tidak kurang daripada RM5,000 dan tidak melebihi RM15,000.
Pendakwaan dikendalikan oleh Pegawai Pendakwa Polis, Inspektor Siti Aisyah Abdul Manah manakala tertuduh diwakili peguam.

Mahkamah menetapkan jaminan sebanyak RM4,000 dengan seorang penjamin selain 8 Disember depan untuk serahan dokumen kes. – K! ONLINE.


Hoki: Terengganu belasah Kedah sembilan gol
Oleh MUHAMMAD ZUHAILY BADLISHAH

10 November 2021, 10:20 pm
KUALA LUMPUR – Terengganu tidak mengambil masa lama untuk mempamerkan taring sebenar apabila berpesta gol membelasah Kedah 9-0 pada aksi pertama Piala Tun Abdul Razak di Stadium Hoki Nasional, Bukit Jalil hari ini.
Ia menyaksikan gergasi hoki dari Pantai Timur itu berada pada landasan tepat untuk mencapai sasaran mara ke final meskipun kali ini beraksi tanpa kehadiran pemain-pemain berstatus kebangsaan.
Ketua jurulatih Terengganu, K. Rajan tidak menjangka anak-anak buahnya mampu memenangi perlawanan pertama dengan sembilan gol walaupun dibarisi ramai pemain muda untuk edisi tahun ini.
“Biasanya aksi pertama susah sikit tetapi ini adalah permulaan yang baik biarpun ada juga beberapa kesilapan dilakukan. Hari ini saya lebih mahu melihat kepada prestasi pemain.
“Awalnya semasa latihan dapat lihat jurang antara pemain muda dan senior. Pemain muda tak berani tetapi sekarang mereka tahu apa nak buat apabila terima bola.
“Paling penting apabila mereka dapat berikan aksi terbaik hari ini. Sasaran ssama macam tahun-tahun sebelum ini iaitu masuk final dahulu,” katanya selepas tamat perlawanan.

Muhammad Sufi Ismat Rohulamin membuktikan dia mampu mengisi kekosongan penyerang prolifik skuad kebangsaan, Faizal Saari apabila meledak hatrik dalam aksi itu.
Enam lagi gol Terengganu dijaringkan dua oleh Mohd. Fitri Saari dan masing-masing satu daripada Muhammad Alif Izham Abdullah, Che Nur Aqilrullah Che Mohd. Khairulzi Anwar, Muhamad Amirul Mirza Rozi seta Nukman Hakim Mohammad.
Esok, Terengganu akan meneruskan aksi kedua Kumpulan B menentang Melaka yang turut mencatat kemenangan bergaya 5-1 ke atas Perlis petang tadi. – K! ONLINE


Banjir kilat: Tiga keluarga dipindahkan ke dewan
Oleh NOR AINNA HAMZAH

10 November 2021, 11:31 pm
TAMPIN – Tiga buah keluarga di Kampung Parit Buluh, Air Kuning Selatan, di sini, terpaksa dipindahkan ke dewan susulan kejadian banjir kilat di kawasan berkenaan sejak lewat petang tadi.
Difahamkan hujan lebat lebih sejam menyebabkan air sungai melimpah dan banjir kilat bermula sekitar pukul 6.30 petang tadi.
Menurut Pengerusi Jawatankuasa Pengurusan Bencana Daerah (JPBD) Tampin, Suhaiza Sharudin, keluarga berkenaan dipindahkan ke dewan sebagai langkah berjaga-jaga serta atas faktor keselamatan.
Dianggarkan lebih 10 buah rumah terjejas di perkampungan berkenaan akibat banjir kilat tersebut.
Turut terjejas dalam banjir berkenaan ialah sebuah tabika serta surau. – K! ONLINE.


Lelaki Rohingya mati lemas, rakan masih hilang
Oleh NUR ANATI JUHARI

10 November 2021, 11:48 pm
ALOR SETAR – Seorang lelaki Rohingya mati lemas manakala rakannya dipercayai daripada etnik sama masih hilang selepas motosikal dinaiki mereka terbabas ke dalam terusan berdekatan Kampung Pulau Bidin, Pokok Sena dekat sini kira-kira pukul 8 malam ini.
Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat (JBPM) Kedah, Mohamadul Ehsan Mohd Zain berkata, pihaknya menerima panggilan kecemasan daripada orang awam berkaitan kejadian pada pukul 8.16 malam.
Kata beliau, seorang mangsa yang dikenali sebagai Mohamad Rofiq Mohd. Shah Alam, 26, diselamatkan orang awam sebelum anggota bomba tiba.
“Namun anggota perubatan yang tiba mengesahkan lelaki itu telah meninggal dunia manakala seorang lagi mangsa masih belum ditemui,” katanya ketika dihubungi di sini hari ini.
Tambahnya, operasi pencarian di permukaan sungai sedalam kira-kira tiga meter itu masih dijalankan bagi mengesan seorang lagi mangsa. – K! ONLINE


FAM fokus buat bidaan tuan rumah
Oleh MUHAMAD ARDIE PUTRA SUHAIMI

10 November 2021, 10:52 pm
PETALING JAYA – Persatuan Bola Sepak Malaysia (FAM) bersiap siaga untuk menghantar bidaan menjadi tuan rumah kelayakan Piala Asia 2023 selepas proses undian berakhir pada Februari depan.
Setiausaha Agung FAM, Saifuddin Abu Bakar berkata, ‘lampu hijau’ daripada Menteri Belia dan Sukan, Datuk Seri Ahmad Faizal Azumu untuk menjadi tuan rumah digunakan sebagai ‘azimat’ dalam usaha harapan menjadi tuan rumah dapat direalisasikan.
Kata Saifuddin, beberapa venue sedang diteliti dan sudah tentu lokasi Lembah Klang menjadi pilihan utama untuk dijadikan venue buat skuad Harimau Malaya dalam aksi kelayakan yang dijadual berlangsung pada Jun depan.
“Terima kasih kepada Kementerian Belia dan Sukan yang telah beri lampu hijau untuk membida bagi menjadi hos kelayakan Piala Asia 2023 dan kita kena tunggu bulan Februari apabila kita dimasukan dalam kumpulan mana.
“Daripada kumpulan itu baru kita boleh tahu sama ada hanya Malaysia atau ada negara lain yang membida (menjadi tuan rumah).
“Kita akan cuba sedaya upaya kerana persiapan fasa kedua yang kita buat sekarang ini adalah mengenal pasti venue, hotel dan padang latihan. Kita juga perlu memastikan semua kemudahan ini boleh mengikut prosedur operasi standard (SOP) yang ditetapkan.

“Mengenai lokasi, kita ada beberapa pilihan dan sudah tentu kalau boleh kita nak di Lembah Klang. Proses hantar bidaan adalah selepas undian dibuat, di mana pertandingan berlangsung pada Jun 2022,” katanya pada majlis pelancaran jam edisi khas kedua G-Shock Harimau Malaya di Wisma FAM, sebentar tadi
Sebagai rekod, Malaysia bersedia untuk membida salah satu daripada enam venue berpusat yang akan ditawarkan kepada 24 pasukan dalam kempen kelayakan Piala Asia 2023 pada pertengahan tahun depan.
Konfederasi Bola Sepak Asia (AFC) mengesahkan bahawa perlawanan kelayakan Piala Asia 2023 akan diadakan secara berpusat dan semua perlawanan mengikut format round robin (sepusingan).
Mengulas lanjut, Saifuddin mengakui FAM akan mencari dana sendiri untuk menjadi tuan rumah tanpa meminta sebarang bantuan daripada kerajaan.
“Jika kita berjaya membida, ia bukan hanya memberi kebaikan kepada pasukan negara. Sekarang ekonomi negara sudah dibuka, jadi kalau pelancong datang untuk tengok bola dan berbelanja di Malaysia ia akan menaikan taraf ekonomi kita.
“Memang kita tidak guna duit kerajaan dan FAM akan usaha mencari dana untuk menanggung kos operasi selaku tuan rumah,” katanya. – K! ONLINE.


KL City bertemu Selangor FC di suku akhir
Oleh MUHAMAD ARDIE PUTRA SUHAIMI

10 November 2021, 11:25 pm
PETALING JAYA – Pasukan Kuala Lumpur City (KL City) meneruskan momentum cemerlang apabila muncul juara Kumpulan A selepas merekodkan kemenangan 1-0 ke atas Sri Pahang di Stadium Darul Makmur, Kuantan sebentar tadi.
Pada aksi ‘pelengkap jadual’ tersebut, skuad tuan rumah memiliki peluang keemasan pada awal saingan menerusi ledakan Abdul Malik Mat Arif tetapi rembatan yang dilakukan berjaya dikeluarkan oleh pemain tengah, Kenny Pallraj di atas garisan ketika penjaga gol skuad warga kota sudah pun tertewas.
Kesempatan tersebut digunakan sepenuhnya oleh skuad kendalian Bojan Hodak yang berjaya memanfaatkan peluang keemasan hasil ledakan Zhafri Yahya pada minit ke-83 selepas menerima hantaran cantik daripada Paulo Josue.
Kemenangan tersebut menyaksikan KL City gah menjuarai Kumpulan A dengan 14 mata dan bakal bertemu skuad Gergasi Merah yang muncul naib juara Kumpulan B.
Dalam satu lagi aksi terakhir peringkat Kumpulan A, skuad Penang FC mencatat kemenangan pada perlawanan penutup tirai dengan menewaskan Sarawak United dengan keputusan 2-1 di Stadium UiTM, Shah Alam.
Gol-gol jaringan skuad Harimau Kumbang dilakukan oleh Jafri Firdaus Chew pada minit ke-12 dan Amer Azahar (m-43) manakala jaringan saguhati skuad tuan rumah dilakukan oleh Christie Jayaselan (m-7).

Kekalahan tersebut tidak menjejaskan status Sarawak United yang kekal selaku naib juara Kumpulan A dengan mengutip 10 mata dan bakal bertemu juara Kumpulan B, Terengganu FC pada aksi suku akhir Piala Malaysia nanti. – K! ONLINE


Angkasawan rakam imej menakjubkan letusan suria
Oleh KOSMO!

10 November 2021, 8:30 pm
PARIS – Seorang angkasawan dari Agensi Angkasa Lepas Eropah berjaya merakam imej letusan suria yang menerangi bahagian utara Bumi, lapor akhbar Daily Star semalam.
Thomas Pesquet yang berkongsikan imej itu di akaun Twitter miliknya berkata, letusan suria tersebut sedang mengeluarkan ledakan terbesarnya ketika rakaman diambil.
“Kami ‘dipersembahkan’ dengan ledakan terkuat yang ditemui sepanjang melakukan misi di Amerika Utara dan Kanada.
“Ledakan yang menakjubkan itu lebih tinggi dari orbit. Kami terbang tepat di atas pusat jajaran, dengan gelombang pantas dan kuat berlaku di sekitarnya,” ciap Pesquet di Twitter.
Penemuan itu dirakam hanya beberapa minggu selepas kejadian letusan suria besar meletus dari Matahari dalam salah satu ribut suria paling kuat pernah direkodkan.
Matahari melepaskan letusan yang paling berkuasa, iaitu suar suria kelas X1 yang memuncak pada 11.35 malam (waktu tempatan), 28 Oktober lepas. – Agensi


Aksi berani dua wanita kejar peragut dirakam CCTV
Oleh KOSMO!

10 November 2021, 9:00 pm
JAKARTA – Tindakan berani dua wanita yang melawan peragut dalam satu kejadian ragut dirakam televisyen litar tertutup (CCTV) di sebuah kawasan perumahan di wilayah Jawa Barat, lapor laman berita Suara.com hari ini.
Video tular itu dimuat naik di akaun Instagram dengan nama @onlinebekasi yang telah menerima lebih 16,000 tontonan setakat ini.
Kejadian itu berlaku di Perumahan Wahana Pondok Gede dalam daerah Bekasi, semalam, sekitar pukul 4.53 petang (waktu tempatan).
Kelihatan dua lelaki berpakaian hitam dan ungu dengan topi keledar putih menunggang motosikal berwarna merah di simpang sebatang jalan.
Dua orang wanita kemudiannya muncul di sebelah kanan jalan, dan bertindak memberhentikan motosikal mereka setelah melihat dua lelaki mencurigakan itu memusingkan motosikal yang dinaiki.
Dua lelaki berkenaan secara tiba-tiba menghampiri dua wanita terbabit dan menyambar telefon bimbit milik mereka sehingga menyebabkan motosikal dinaiki mangsa terbalik.

Kejar-mengejar berlaku antara peragut dengan mangsa yang menunggang motosikal untuk cuba memintas mereka dari arah bertentangan, namun gagal kerana terjatuh.
Kedua-dua peragut itu terus memecut hingga ke pos keselamatan sebelum seorang pengawal berlari keluar dan memintas kedua-dua mereka.
Malangnya, pengawal berkenaan dilanggar oleh motosikal peragut itu sehingga dia terjatuh dan pengsan, manakala suspek berjaya melarikan diri.
Kejadian tersebut mendapat perhatian dan komen netizen.
“Aksi gadis itu sangat bagus, saya tabik kepada anda,” kata seorang netizen.
“Wanita yang berani,” balas seorang lagi. – Agensi


2,712 pesakit long Covid terima rawatan
Oleh SITI A'ISYAH SUKAIMI

10 November 2021, 8:03 pm
PUTRAJAYA – Sejumlah 2,712 pesakit long Covid dirujuk dalam tempoh empat hingga 12 minggu selepas jangkitan Covid-19 ke Covid-19 Rehabilitation Outpatient Specialized Services (CROSS) Hospital Sungai Buloh, berdasarkan data dari November tahun lalu sehingga September tahun ini.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak 984 (36.3 peratus) kes pulih sepenuhnya daripada gejala-gejala yang dialami dan 1,715 (63.2 peratus) kes masih mengalami gejala berterusan.
“Selain itu, 13 kes (0.05 peratus) berakhir dengan kematian, namun semakan rekod perubatan mendapati terdapat faktor komorbid lain yang menyumbang kepada kes kematian ini iaitu melibatkan penyakit kanser yang telah merebak, kegagalan buah pinggang, serangan jantung, jangkitan kuman dalam darah serta jangkitan paru-paru.
“Dalam masa sama, analisis ke atas pengkalan data yang sama mendapati, terdapat seramai 2,324 pesakit telah menjalani penilaian melepasi 12 minggu selepas jangkitan Covid-19.
“Didapati 97.5 peratus daripada mereka merupakan pesakit yang pernah mengalami jangkitan serius Covid-19 iaitu kategori empat dan lima,” katanya dalam satu kenyataan akhbar di sini hari ini.
Beliau berkata, penilaian selepas 12 minggu ke atas 2,324 kes ini mendapati, sebanyak 914 (39.4 peratus) kes pulih sepenuhnya daripada gejala-gejala yang dialami dan 1,410 (60.6 peratus) kes masih mengalami gejala berterusan iaitu kebanyakan mereka melaporkan lebih dari satu gejala. – K! ONLINE.


Wanita saman klinik kesuburan kerana lahirkan anak orang lain
Oleh KOSMO!

10 November 2021, 8:00 pm
LOS ANGELES, CALIFORNIA – Sepasang suami isteri menyaman sebuah klinik kesuburan di Los Angeles kerana telah memasukkan embrio yang salah semasa prosedur persenyawaan in vitro (IVF), sekali gus menyebabkan dua keluarga membesarkan anak yang ‘salah’ selama beberapa bulan, lapor stesen penyiaran CNN semalam.
Daphna dan Alexander Cardinale yang merupakan pelanggan Pusat Kesihatan Reproduktif California (CCRH) dan Dr. Eliran Mor pada 2019 membuat tuntutan mahkamah yang difailkan pada Isnin lalu.
Tuntutan itu menyatakan bahawa mereka mengamanahkan Mor dan klinik kesuburan itu untuk menyelesaikan prosedur IVF selepas bertahun-tahun gagal mendapatkan anak kedua.
Biarpun teruja dengan kelahiran seorang bayi perempuan, Alexander terkejut dan keliru melihatkan rupa paras bayi itu.
Ini kerana bayi berkenaan mempunyai kulit yang gelap dengan rambut berwarna hitam, berbeza dengan ciri fizikal mereka suami isteri.
Menurut tuntutan mahkamah, ujian asid deoksiribonukleik (DNA) membuktikan bahawa anak yang dilahirkan Daphna tidak berkaitan dengan dirinya atau suaminya.

“Keupayaan saya untuk hamil anak sendiri telah dirampas. Saya tidak berpeluang untuk membesarkan dan menjalin hubungan dengan anak saya sendiri ketika hamil,” kata Daphna..
Tuntutan mahkamah mendakwa defendan ‘secara melulu, cuai, dan atau secara sedar kehilangan atau secara aktif memutuskan untuk memberikan’ embrio pasangan itu kepada pasangan lain dan memasukkan embrio yang salah ke dalam rahim Daphna.  – AGENSI


Tengku Mahkota Kelantan cemar duli bantu mangsa kebakaran
Oleh ROSLIZA MOHAMED

10 November 2021, 7:58 pm
KOTA BHARU – Tengku Mahkota Kelantan, Dr. Tengku Muhammad Faiz Petra mencemar duli membantu 12 buah keluarga mangsa kejadian kebakaran rumah dan lot kedai di Jalan Sultanah Zainab di sini hari ini.
Tengku Muhammad Faiz Petra hadir bertemu dan menyampaikan bantuan kewangan kepada penduduk di pekarangan Masjid Pakistan di sini bersama isteri, Cik Puan Sofie Louise Johansson.
Sumbangan itu sebagai keprihatinan baginda dalam membantu golongan memerlukan semasa mereka ditimpa musibah.
Hadir sama, Timbalan Ketua Polis Kelantan, Datuk Muhamad Zaki Harun dan Timbalan Yang Dipertua Majlis Agama dan Adat Istiadat Melayu Kelantan (Maik), Zulkifle Ab. Rahman.
Semua mangsa yang terlibat dalam kebakaran itu kini berteduh di Masjid Pakistan di sini buat sementara waktu.
Sementara itu, Zulkifle berkata, Maik sudah menyalurkan sumbangan sebanyak RM2,000 kepada beberapa keluarga yang terlibat dalam kejadian itu dan sedang mengenal pasti mangsa lain yang memerlukan. – K! ONLINE.


Projek Nexus tingkat kecekapan pembayaran rentas sempadan
Oleh MUHAMMAD IKHWAN IDERIS

10 November 2021, 7:59 pm
PETALING JAYA – Bank Negara Malaysia (BNM) dan Payments Network Malaysia Sdn. Bhd. (PayNet)  bakal bekerjasama dengan rakan kongsi antarabangsa dalam pembuktian konsep untuk menurunkan kos dan mempercepat pembayaran rentas sempadan.
Dikenali sebagai Projek Nexus, ia akan mengkaji kebolehlaksanaan untuk menghubungkan sistem pembayaran masa nyata di Malaysia, Singapura dan kawasan euro, membolehkan pelanggan menghantar dan menerima pembayaran rentas sempadan dengan serta-merta dan selamat.
BNM menerusi siaran akhbar yang dikeluarkan hari ini berkata, terdapat kajian yang dijangka diterbitkan menjelang akhir tahun 2022 itu akan membantu membangunkan satu rangkaian sistem pembayaran masa nyata global pada masa hadapan.
“Prototaip yang akan dibangunkan di bawah pembuktian konsep ini belum boleh digunakan oleh orang ramai buat masa ini.
“Projek Nexus diketuai oleh Bank for International Settlements dan rakan kongsi antarabangsa lain ialah Banca d’Italia, Monetary Authority of Singapore dan Banking Computer Services Pte Ltd (BCS),” katanya.
Menurut BNM, penyertaan Malaysia dalam Project Nexus melengkapkan usaha sedia ada negara dalam menghubungkan sistem pembayaran masa nyata/DuitNow dengan sistem pembayaran masa nyata lain di rantau ASEAN.

Tambahnya, jalinan pembayaran antara Malaysia dengan Thailand yang dilancarkan pada bulan Jun 2021 membolehkan pembayaran rentas sempadan masa nyata menggunakan kod respons pantas (QR) antara kedua-dua negara.
“Perkhidmatan yang dipermudahkan oleh jalinan ini akan diperluaskan lagi pada tahun 2022 untuk menyokong pindahan dana masa nyata dengan hanya menggunakan nombor telefon mudah alih.
“Usaha sedang giat dijalankan untuk mewujudkan jalinan pembayaran yang sama dengan Indonesia dan Singapura yang masing-masing akan dilancarkan pada penghujung tahun 2021 dan 2022.
“Peningkatan kesalinghubungan antara negara melalui jalinan pembayaran ini akan menjadi pendorong untuk menyokong integrasi ekonomi dan kewangan serantau yang lebih rapat,” katanya.